
העותרת
- נ ג ד -

1. ממשלת ישראל
2. שר האוצר, מר אברהם הירשזון 
3. היועץ המשפטי לממשלה, מר מנחם (מני) מזוז
המשיבים 1-3 ע"י פרקליטות המדינה

רח' סאלח א-דין 29, ירושלים. 
טל' : 02-646666 פקס: 02-6467011
4. נציב שירות המדינה, מר שמואל הולנדר
רח' קפלן 3, הקריה ירושלים מיקוד 91340

טל': 02-6705495 פקס: 02-6525284
המשיבים
5. מבקר המדינה, השופט (בדימוס) מיכה לינדנשטראוס
רח' בית הדפוס 12 קרית שאול, ירושלים  מיקוד 95483, ת.ד. 1081 מיקוד 91010

טל: 02-6665000  פקס: 02-6665204
משיב פורמאלי
עתירה למתן צווים על תנאי
בקשה למתן צו ביניים

ובקשה לקיום דיון דחוף

1. מוגשת בזאת עתירה לבית משפט הגבוה לצדק, למתן צווים על תנאי כנגד המשיבים 1-4 כדלקמן: 
1.1
צו על תנאי כנגד המשיבים 1 –2 המורה להם לבוא ולנמק מדוע לא יפעילו את סמכותה מכוח סעיף 6 לחוק שירות המדינה (מינוים), תשי"ט-1959, ויביאו לסיום כהונתו של המשיב 4 ו/או להעברתו מתפקידו כנציב שירות המדינה, וזאת נוכח הכשלים, הפגמים והליקויים הקשים בתפקודו של המשיב 4 ובתפקודה של הנציבות בראשותו, כפי שעולים פעם אחר פעם מדו"חות מבקר המדינה, נוכח הפגיעה האנושה בנציבות, בתהליכי קבלת עובדים לשירות המדינה ונוכח הפגיעה הקשה באמון הציבור במערכת השלטונית כל עוד נותר המשיב 4 בתפקידו הרם, על אף הצטברות הראיות המנהליות, כי נציבות שירות המדינה בראשותו של המשיב 4, הלכה למעשה התפרקה מיעודה, חטאה לתפקידה והפקירה את מערכת המינויים ללחצים, עיוותים, למקורבים ולמקושרים.

1.2 
צו על תנאי כנגד המשיבים 1-2 המורה להם לבוא ולנמק מדוע לא יקצבו את משך כהונתו של המשיב 4, זאת נוכח הכשל הקיים בכך שכל עוד לא נקבע מועד בו מסתיימת הקדנציה לא נדונים תפקודו וכישלונותיו של המשיב 4 ונוכח העובדה, כי משך כהונתו, עד כה, ארוך מן המקובל והנהוג בשירות המדינה בתפקידי מפתח שונים.

1.3
צו על תנאי כנגד המשיב 3, המורה לו להתייצב וליתן טעם מדוע לא ינחה את המשיבים 1-2 לפעול כמפורט בצווים 1.1 1.2 לעיל. 
2.  העותרת מתכבדת לבקש מבית המשפט הנכבד להוציא מלפניו צו ביניים המורה  למשיבים 1-2 להימנע מכל צעד המביא להארכת כהונתו של המשיב 4 כנציב שירות המדינה עד להכרעה בעתירה גופא.

3. כן מתכבדת העותרת לבקש, כי בית המשפט הנכבד יורה על קיום דיון דחוף בעתירה נוכח הצורך להביא להפסקת המצב בו אדם הפוגע בתהליכים בסיסיים להם הוא אחראי והנמנע מלתקן ליקויים קשים בגוף החשוב שהופקד בידיו, חרף הפגיעה הקשה ההולכת ונגרמת כתוצאה מכך לשירות המדינה ולאמון הציבור במוסדות השלטון בישראל. 

ואלה נימוקי העתירה: 
.I 
הצדדים לעתירה
העותרת:
1. העותרת הינה עמותה, רשומה כדין, אשר חרטה על דיגלה שמירה על טוהר המידות בשירות הציבורי, עידוד ערכי שלטון החוק, שירוש נורמות בלתי ראויות במנהל הציבורי והשרשת נורמות ראויות של מנהל ציבורי תקין.
המשיבים:
2. המשיבה 1, ממשלת ישראל, היא בעלת הסמכות להעביר את נציב שירות המדינה מתפקידו ולמנות אחר תחתיו.
3. המשיב 2, שר האוצר הוא בעל סמכויות לפעול כמבוקש בעתירה, נוכח העובדה שנציבות שירות המדינה מהווה יחידת סמך במשרדו.

4. המשיב 3 הוא היועץ המשפטי לממשלה, אשר מתפקידו להנחות את המשיבים 1-2 בדבר חוקיות פעילותיהם.
5. המשיב 4, עו"ד שמואל הולנדר, מכהן בעשר השנים האחרונות כנציב שירות המדינה ובגין מעשיו ומחדליו הוגשה העתירה דנן.
6. המשיב 5, כב' השופט (בדימוס) מיכה לינדנשראוס, הינו מבקר המדינה, אשר צורף כמשיב פורמלי לעתירה, נוכח העובדה כי העותרת מבקשת מהמשיבים לפעול לאור ממצאי דוחות הביקורת שפרסם ולאור אלו שפרסמו קודמיו בתפקיד.

II.
הרקע העובדתי - הכשלים בתפקודו של נציב שירות המדינה: 
1. נציב שירות המדינה, הוא האחראי לתפקודה של הנציבות, לניהולה התקין ולמילוי יעדיה. הלכה למעשה אחראי הנציב על המערך העצום של השירות הציבורי במדינת ישראל. למעשיו ולמחדליו השפעה ישירה על המדינה ותפקודה ועל חיי אזרחיה בכל תחום ועניין.
2. נציב שירות המדינה, והנציבות בראשה הוא עומד מופקדים על ביצוע מדיניות הממשלה בתחומי המנהל ומשאבי האנוש בשירות המדינה, ובכלל כך אחראים על גיוס עובדים ואיוש משרות בשירות המדינה. 
3. חוקי המדינה מעניקים סמכויות רבות ומגוונות לנציב שירות המדינה. סמכויות מינהליות מחד ושיפוטיות מאידך, אשר הופכות אותו לגורם מרכזי בעל כוח ועצמה יוצאי דופן, הן כלפי עובדי המדינה והן כלפי השרים, חברי הממשלה.
4. על פי חוק שירות המדינה (מינויים), התשי"ט-1959 (להלן: חוק המינויים) דרך המלך לגיוס עובדים לשירות המדינה היא במכרז פומבי בו ייבחר מועמד הטוב ביותר, מבין המועמדים אשר ניגשו, על בסיס מתן שוויון הזדמנויות שווה לכולם,  וללא  משוא פנים או שיקולים זרים. 
5. נציב שירות המדינה והנציבות בראשה הוא עומד שאחראים על גיוס, קליטה ואיוש המשרות בשירות הציבורי, הם שומרי הסף ומחובתם להבטיח כי הליכים אלו יעשו בהתאם לעקרונות ולמטרות אותן שואף הליך המכרז להשיג. 
 
6. המשיב 4 מכהן בתפקיד נציב שירות המדינה מזה כעשור, הוא נכנס לתפקידו ב 1 בנובמבר 1996 ומכהן בתפקיד זה ברציפות עד היום. 
7. למיטב ידיעתה של העותרת, תקופת כהונתו של המשיב 4 לא נקצבה בזמן.
8. במשך כהונתו של המשיב 4 חזרו, נשנו והתרבו האירועים, הליקויים, הממצאים והביקורות אשר נגעו לתפקודו הכושל של המשיב 4 כנציב שירות המדינה. 
9. לעניין זה חמורה אפילו עוד יותר מעצם הביקורת והממצאים בעניינו, היא העובדה כי המשיב 4 הוכיח עצמו כמתעלם סידרתי מהביקורות המופנות כלפיו, ולא רק כי לא משפר דרכיו ומפנים את ממצאי הביקורת, אלא מביא להחמרת המצב, תוך הפגנת זלזול בוטה בגורמי הביקורת, בממצאיה, ובנזק המצטבר אשר נגרם מאי תיקון הליקויים. 
10. כך למשל כבר בדו"ח הביקורת 53ב לשנת 2002, עמד מבקר המדינה, דאז, השופט בדימוס א. גולדברג, על ליקויים הנוגעים לאכיפת הדין המשמעתי בשירות המדינה, תחום המצוי תחת פיקוחו של נציב שירות המדינה - המשיב 4.  
11. דו"ח הביקורת התמקד בבדיקת יישום ההמלצות והמסקנות שגיבשה וועדת קרמניצר בנושא.  בשנת 1995 מינו שר האוצר ושר המשפטים דאז ועדה לבדיקת הטיפול המערכתי במשמעת בשירות המדינה (ועדת קרמניצר), וב-1998 פרסמה הוועדה דוח מפורט ובו ממצאים, מסקנות והמלצות כאמור.
12. מדו"ח מבקר המדינה (53ב המוזכר לעיל) עלה כי על אף הזמן שעבר מאז הביקורת הקודמת שעשה משרד מבקר המדינה (בשנת 1990) ומאז פרסום הדוח של ועדת קרמניצר, למעשה רק ההמלצה בדבר הרחבת יחידות המשמעת בנש"מ יושמה במלואה, זאת במסגרת החלטת הנציב מאמצע שנת 2000 להוציא את הטיפול בחקירות מיחידת התביעה והמשמעת ולהקים אגף חקירות. חוץ מהמלצה זו למעשה לא יישמה הנציבות בראשותו של המשיב 4 את ההמלצות או תיקנה את הליקויים כפי שבאו לידי ביטוי בדוח ועדת קרמניצר. (ראו לעניין זה עמ' 273- 306 לדו"ח הביקורת). 
13. זאת ועוד. לא רק שהמשיב 4 כשל מליישם ולתקן את ההמלצות כאמור, אלא כי במקום לקבל אחריות אישית על העניין, להפנים את הביקורת ולפעול לתיקונה,  בחר המשיב 4 בטקטיקה הידועה של "המגננה הטובה ביותר היא התקפה", ובכלל כך התקיף באופן חזיתי וקשה את מבקר המדינה ועובדי הביקורת, ובין היתר אמר כי: 

"לא אתן למשרד מבקר המדינה לפגוע, שלא כדין, במוניטין 
שצברתי בלמעלה מ-32 שנות שירותי הציבורי, על לא עוול בכפי ובשל החלטותיי המקצועיות, הן כמנהל והן בתוקף סמכותי כנציב שירות המדינה, ורק  מפני שמאן דהוא במשרד מבקר המדינה החליט למצוא פגמים וליקויים בכל מחיר, ולו במחיר האמת."
14. ההתקפה הייתה כה חריפה עד כי בצעד חריג ביותר התייחס מבקר המדינה להאשמות השונות שהטיח המשיב 4 בעובדי הביקורת, וקבע בעמ' 304 לדוח הביקורת כי: 
"בסיום, ולא בשולי הדברים, רואה מבקר המדינה מקום להתייחס לתגובותיו של הנציב אל משרד מבקר המדינה לטיוטות הדוח שנשלחו אליו...
דרך עבודתו של משרד מבקר המדינה, כמתחייב מעקרונות הביקורת ומכללי הצדק, היא לשלוח לגוף המבוקר ולכל מי שעלול להיפגע מממצאי הדוח, טיוטה של הדוח ובה ממצאים לכאוריים, כל זאת כדי לתת לאלה הזדמנות להגיב על הכתוב בטיוטה. כמובן מאליו, יש שהתגובות, אשר נשקלות ביסודיות, מביאות לשינויים בממצאים ובמסקנות הלכאוריים. ועל אף שהדבר ידוע לנציב, מצא הוא לנכון להשתלח במשרד מבקר המדינה. ...

אמירות חסרות יסוד אשר כאלה אינן ראויות לממלא תפקיד         
ציבורי, על אחת כמה וכמה כשהן באות מנושא משרה כה בכיר, אשר אמור לשמש דוגמא לכלל השירות הציבורי". 

העתק הפרק הרלבנטי מדו"ח מבקר 53ב (עמ' 273 -306) מצ"ב לעתירה זו ומסומן כנספח ע/ 1 
15. אך זו רק ההתחלה. גם בדוח מבקר המדינה על מינויים פוליטיים ומינויים בלתי-תקינים במשרד לאיכות הסביבה, שפורסם בחודש אוגוסט 2004, נמתחה ביקורת חריפה על התנהלות הנציבות בראשותו של המשיב 4, היות ולא פעלה כמתחייב מתפקידה וסמכותה והביאה להפסקת עבודתם של עובדים אשר הועסקו בשירות המדינה בניגוד להנחיות. 
16.  וכך קבע מבקר המדינה, דאז, השופט (בדימוס) א. גולדברג בעמ' 33 לדו"ח: 
"ואולם, הנציבות לא פעלה כמתחייב מסמכותה, תפקידה ואחריותה, להפסקת העסקתם של עובדים אלה בתפקידים שעל פי הוראותיה שלה אין להעסיק באמצעות חברות כוח אדם, אף שידעה שבמקרים רבים העסקתם היא בניגוד להנחיות, גם אם הדיווח אליה היה לצרכים סטטיסטיים בלבד."
17. לפיכך קבע המבקר כי על הנציבות, בראשות המשיב 4, להפיק לקחים מהממצאים המתוארים בדו"ח זה ולקבוע דרכים שיבטיחו את תקינות המינויים בשירות המדינה. (ראו עמ' 8 לדו"ח), ובכלל כך, קבע המבקר, "עליה ליזום בדיקות של סוגיית המינויים הפוליטיים והבלתי תקינים, כדי להבטיח את תקינות המינויים, על ידי קביעת נורמות ואיסורים ברורים". (ראו עמ' 79 לדו"ח). 
העתק מדו"ח המבקר מצ"ב לעתירה ומסומן כנספח ע/2 
18. ליקויים דומים נמצאו גם בדו"ח מבקר המדינה, מס 55ב, לשנת 2004 ואשר פורסם בחודש מאי 2005, גם שם נמתחה ביקורת חריפה על התנהלות הנציבות בראשותו של המשיב 4 בכל הנוגע להעסקת עוזרים ויועצים בלשכות שרים. 
19. כך למשל נקבע כי הנציבות בראשות המשיב 4, קבעה תקנים אחידים למשרות אמון לשרים, לסגני שרים ולשרים בלי תיק וככלל אישרה להעסיק את המספר המרבי המאושר של עובדים אלה, בלי הבחנה עניינית בין המשרדים. עוד מצא המבקר, כי הנציבות בראשות המשיב 4 לא עמדה בכללים שקבעה, ולעתים אישרה חריגה מהמספר המרבי של העוזרים והיועצים או מרמת השכר המרבית המאושרת.         
20. למרות מספרם הרב של היועצים והעוזרים במשרות האמון, תחומי עיסוקם וסדרי עבודתם לא הוגדרו, והמשרדים שנבדקו לא אכפו על עובדים במשרות אמון את הסייגים והמגבלות על פעילות מפלגתית הקבועים בחוק שירות המדינה (סיוג פעילות מפלגתית ומגבית כספים), התשי"ט-1959 והתקשי"ר. (ראה עמ' 5-6 לדו"ח המבקר).
העתק הפרק הרלבנטי (עמ' 5 – 37) מדו"ח מבקר 55ב מצ"ב לעתירה ומסומן כנספח ע/3
21. אכן, הביקורת נובחת ומתריעה אך השיירה של המשיב 4 ממשיכה ומרחיקה לכת. 
22. המשיב 4 "שומר הסף" של השירות הציבורי, מי שאמור לפקח על קיום הוראות הדין ומימוש עקרונות ההגינות והיושר, לא רק שכושל בתפקידו לעשות כן פעם אחר פעם, אלא כי באופן גלוי ובוטה מסרב לתקן את ליקוייו שנמצאו דוחות הביקורת, ועושה ממצאי המבקר פלסתר. 
23. בשל סיבה זו לבדה, ראוי היה כי המשיב 4 יסיים את תפקידו כנציב שירות המדינה זה מכבר. 

24. אך נראה כי שיא כל השיאים הגיע בחודש מאי 2006, אז פורסם דו"ח מבקר המדינה מספר 56ב לשנת 2005, אשר בדק, בין היתר, את תפקודה של נציבות שירות המדינה. 
25. כפי שמצוין בעמ' 253 לדו"ח הביקורת בחודשים מרס-ספטמבר 2005 בדק משרד מבקר המדינה את סדרי איוש המשרות והערכת המועמדים במכרזים בנציבות ובכמה משרדי ממשלה: משרד המשפטים, משרד האוצר, משרד החקלאות ומשרד הרווחה. 
26. הבדיקה הסתמכה בעיקרה על מדגם סטטיסטי מייצג של מכרזים לאיוש משרות בגופים אלה בשנים 2002 ו-2004, ועל מכרזים נוספים ככל שעלו בבדיקת ביצוע שלבים ספציפיים בתהליך המכרז. יצוין כי באותן שנים אוישו בגופים אלה כ-30% מכלל המשרות שאוישו בשירות המדינה (להוציא משרות במשרד הביטחון ובמערכת הבריאות). גודל המדגם נקבע ל-88 תהליכי איוש משרות, שכללו 115 מכרזים. 
27. ממצאי דו"ח זה, כמו גם העובדה כי בחלק מהממצאים מדובר בליקויים החוזרים על עצמם כבר מספר פעמים, מביאים למסקנה החד משמעית שנציבות שירות המדינה בראשותו של המשיב 4, הלכה למעשה התפרקה מיעודה, חטאה לתפקידה והפקירה את מערכת המינויים ללחצים, עיוותים, מקורבים, ומקושרים. 
28. המשיב 4 כשל בתפקידו כנציב שירות המדינה, לא רק מהבחינה המקצועית כאחראי על תפקודה הכושל והמחדלי של נציבות שירות המדינה אשר הלכה למעשה נמצאת כיום במצב של פשיטת הרגל. 
29. אלא, וחמור מכך מהבחינה האישית, נוכח מעורבותו האישית בקידום עוזרתו האישית לתפקיד בכיר בנציבות שירות המדינה, בניגוד להוראות הדין, בניגוד לכללים ותוך פגיעה חזיתית בעקרונות עליהם הוא מופקד לשמור.  נציב כזה בשום פנים ואופן לא יכול להמשיך ולכהן בתפקיד נציב שירות המדינה. 
30. לא מיותר לציין, כי גם בנוגע לדו"ח זה בחר הנציב לפעול בדרך של התקפת המבקר והדפת הביקורת, במקום לפעול לחיזוק הביקורת ולקידום הנציבות ושירות המדינה, באמצעות תיקון הליקויים והכשלים שמצאה.
31. כל זאת מתחדד עוד יותר, נוכח ממצאיו האחרונים של מבקר המדינה בדו"ח הביקורת המיוחד על היבטים בפעילות משרד החוץ, שפורסם ביום 26.6.06. 
העתק מדו"ח המבקר המיוחד מצ"ב לעתירה כנספח ומסומן ע/4 
32. גם שם מתח המבקר ביקורת על התנהלותה הבעייתי של נציבות שירות המדינה, בראשותו של המשיב 4 וקבע, בין היתר, כי בכל הנוגע למשרד החוץ הנציבות ויתרה למעשה על מנגנוני הפיקוח והבקרה שלה, והסמכות למנות עובדים למשרות הועברה למשרד. 
33. לכאורה העברה שכזו מחייבת את המשרד להקפיד הקפדת יתר על כללי מינהל תקין ולקבוע כללים ואמות מידה ברורים ושקופים למינויים, ואולם מצא המבקר שבמשך שנים רבות נעשו המינויים שלא לפי אמות מידה, בלי שקיפות ובניגוד לסדרי מינהל תקין.(ראה עמ' 40-41 לדו"ח המבקר). 
34. לאור חומרת הממצאים וריבויים, מתבקשת המסקנה היחידה כי יהיה זה בלתי סביר באופן קיצוני שלא להדיח נציב שכזה מתפקידו, אחרת צפוי שירות המדינה וכלל משרדי הממשלה, לעוד שנים רבות של ליקויים, ממצאים ונזקים מצטברים גדלים והולכים. 
35. על מנת להמחיש בפני בית המשפט הנכבד את חומרת הדברים, תציג להלן העותרת, בקצרה, את תמצית הליקויים אשר נמצאו בתפקודו של המשיב 4 בתפקידו כנציב שירות המדינה כפי שעלו בפרק העוסק בנציבות שירות המדינה בדו"ח הביקורת המפורט ביותר לעניין זה - דו"ח  56ב (להלן:"דו"ח הביקורת"). 
העתק הפרק הרלבנטי (עמ' 249 – 283) בדו"ח הביקורת 56ב מצ"ב לעתירה כנספח ומסומן ע/5
א.
פגמים במכרזים לאיוש משרות (ראו: עמ' 249-262 לדו"ח המבקר, נספח 5 לעיל) 
א1.
הנציבות בראשות המשיב 4 נתנה ידה להעסקת עובדים, לפני מכרז, כדבר שבשגרה, בניגוד לדין

36. כאמור לעיל, העסקת עובדים בשירות המדינה על דרך הכלל נעשית על ידי מכרז, זאת על מנת להבטיח מספר מטרות עליהן עמד בית משפט נכבד זה, לא אחת, ובמרכזן עקרון שוויון ההזדמנויות וההבטחה כי הטובים והמוכשרים מבין המועמדים הם שיתקבלו לעבודה בשירות המדינה. 
37. יישום עקרונות אלו חשוב בפרט בשירות המדינה היות ולהחלטה על קבלת עובד לשירות המדינה ולקידומו משמעות כבדה, נוכח מעמד הקבע שמקבל עובד המדינה לאחר תקופת ניסיון.
38. לפיכך, קובע התקשי"ר כי העסקת עובדים לפני מכרז על ידי מינוי בפועל או ממלא מקום, תאושר על ידי הנציבות אך ורק במקרים יוצאים מן הכלל ובהתקיים תנאים מסוימים. 
39. ברם, חרף הוראות הדין הברורות ופסיקת בית המשפט, מצא מבקר המדינה כי בלמעלה ממחצית המכרזים הפומביים שנבדקו (55%), התמודדו מועמדים שהועסקו כבר באותן משרות "מוצעות", בזמן ממוצע של כשנתיים!  
40. וכך בעמוד 254 לדו"ח קובע המבקר כי: 
"הביקורת העלתה כי ביותר ממחצית (55%) מהמכרזים הפומביים שנכללו במדגם התמודדו מועמדים שהועסקו במשרה המוכרזת או במשרה מקבילה. זמן ההעסקה הממוצע לפני המכרז היה 21 חודש. בכל המכרזים האלה זכו המועמדים האמורים. התופעה שכיחה בעיקר במשרד המשפטים ובמשרד האוצר (בעניין זה ראו את פרק "פיקוח ובקרה על ביצוע תקציב המדינה", עמ' 203), שבהם התמודדו מועמדים שהועסקו לפני המכרז ב-66% וב-80% מהמכרזים הפומביים, בהתאמה". 
41. מכאן כי העסקה לפני מכרז מקנה יתרון ברור לאותו מועמד על פני מועמדים אחרים, תוך פגיעה אנושה בעקרון מתן ההזדמנות השווה לכלל המועמדים. 
42. בכך כשלה הנציבות, והמשיב 4 בראשה, על פי רוב, באחד מיעדיה המרכזיים - בחירת הטובים ביותר והכשירים ביותר באופן שוויוני, מקצועי ואובייקטיבי.  
א2.
המשיב 4 הורה על ביטול מבחנים בכתב למועמדים לבקשת פרקליטות המדינה

43. סעיף 33 לכללי שירות המדינה (מינויים) (מכרזים, בחינות ומבחנים) התשכ"א- 1961, קובע כי לבחינה בעל פה יוזמנו שמונה מועמדים שהישגיהם במבחן בכתב היו הטובים ביותר. עם זאת, נציב שירות המדינה רשאי שלא לקבוע מבחן לגבי משרה שלדעתו אפשר לעמוד על סגולותיה בבחינה בעל פה. 
44. מכל מקום ברור, שהכלל הוא עריכת מבחנים בכתב, בפרט כאשר מדובר במספר מועמדים גדול, והחריג הוא ביטולם. בדרך זו נשמר עקרון השוויון בין המועמדים, ובחירת הכשיר והטוב ביותר מבניהם. 
45. ברם, בדו"ח מבקר המדינה נמצא כי בשנת 2002 תקופה בה נערך משרד המשפטים לשינוי שיטת גיוס המתמחים לשורותיו, קלט משרד המשפטים, משפטנים רבים לפני מכרז, ולבקשתו ביטלה הנציבות בראשות המשיב 4 מבחנים בכתב במכרזים פומביים, ובכך גדל יתרונם של מועמדים שהועסקו במשרד במילוי מקום על המועמדים האחרים. 
46. לא זו אף זו אלא שבמקרה אחד, בנוגע למכרז בפרקליטות המדינה, אף הורה המשיב 4 בעצמו, בצעד המנוגד לדין, הפוגע בעקרון השוויון ואשר מגיע כדי חוסר סברות קיצוני - על ביטול הבחינות, וזאת לאור בקשת פרקליטות המדינה, ולאחר שמרבית המועמדים כבר נבחנו.    
47. לעניין זה קבע המבקר בעמוד 256 כי: 
"מתיאור דרך ניהולם של שני המכרזים עולה כי הנציבות ביטלה את הבחינות בכתב כתוצאה מבקשות משרד המשפטים. בכך הקלה את בחירתם של עובדים שכבר הועסקו בו. חמורה במיוחד היענותו של הנציב לבקשת פרקליטות המדינה, בניגוד לכל דין, לבטל בחינות שביצעו חלק מהמועמדים, והכול כדי שיינתן יתרון לעובדים שעבדו כממלאי מקום." 

48. גם זו דוגמא להתנהלותו הבוטה, המנוגדת לדין, והכושלת של המשיב 4 אשר העדיף להיכנע ללחצי המשרדים ולהעניק יתרון בלתי הוגן למועמדים אשר הועסקו כממלאי מקום על פני הגשמת ייעודו כשומר הסף של שירות הציבור כשירות הוגן, מקצועי ונטול פניות. 
א3.
גיוס שיטתי של כלכלנים לאגף התקציבים כממלאי מקום- בהסכמת הנציבות בראשותו של המשיב 4
49. אגף התקציבים הוא יחידת מטה מינהלית במשרד האוצר לקביעת המדיניות הכלכלית-תקציבית של הממשלה, הכפופה מן הסתם להוראות התקש"יר.   
50. ברם, דו"ח המבקר מצא כי מנהלי אגף התקציבים הלכה למעשה יצרו - בהסכמת הנציבות - הליך איתור וגיוס של מועמדים לתפקיד של כלכלן זוטר השונה מהמקובל בשירות המדינה ומן המתחייב מכללי המכרזים ומהתקשי"ר. 
51. למעשה אגף התקציבים גייס עובדים באופן שיטתי באמצעות העסקה לפני מכרז, בהליך בחירה לא שוויוני,  תוך שמועמדים אחדים נדחו אך ורק בשל גילם המבוגר וזאת בניגוד לעקרון השוויון, חוק שוויון הזדמנויות בעבודה התשמ"ח - 1988, והוראות התקשי"ר. 

52. על כך קבע מבקר המדינה בעמוד 260 לדו"ח כי: 
 "הליך המיון והגיוס של כלכלנים לאגף התקציבים במתכונתו כיום אינו עולה בקנה אחד עם כללי המכרזים - לא כל המועמדים זומנו למרכז ההערכה, מרכז ההערכה כלל רק נציגים של אגף התקציבים, מרכז ההערכה לא דירג את המועמדים אלא קבע באופן חד-משמעי מי מתאים ומי לא, לא הובאו לפני ועדת הבוחנים שמונת המועמדים שהישגיהם במרכז ההערכה היו הגבוהים ביותר, ולמעשה היא רק אשררה את בחירתם של המועמדים שכבר עבדו כממלאי מקום." 

53. מצבו העגום של אגף התקציבים הוא מצבה העגום של נציבות שירות המדינה והעומד בראשה – המשיב 4.  
א4. 
המשיב 4 כשל בתפקידו לפקח על יחידות הנציבות שהעדיפה באופן פסול מועמדים בתהליכי המיון  
54. הליך מיון המועמדים שמבצעת הנציבות כולל כמה שלבים ובהם בחינות בכתב, מרכז הערכה (בהתאם לסוג המשרה) ובחינות בעל פה. הליך מיון זה אמור להיות שוויוני, מבוסס על אמות מידה ברורות וקבועות מראש ומנומק. 
55. בפועל, מצא מבקר המדינה כי החלטותיה של מנהלת אגף הבחינות בנציבות בנוגע למספר המועמדים אשר הועברו משלב אחד לאחר בהליך המיון לא התבססו על נהלים, לא נומקו, ולא היו עקביות. 
56. כן נמצא כי קביעת שלבי המיון וסף המעבר הושפעו, בחלק מהמכרזים, מלחצים אשר הופעלו עליה מצד המשרדים השונים, לקדם את ענייננו של מועמד כזה או אחר שהועסק לפני המכרז והישגיו בבחינות לא היה הגבוה ביותר. כל זאת, בניגוד להוראות התקשי"ר, לכללי המנהל התקין ולעקרונות היסוד של המכרזים. 
57. כך למשל בשישה מקרים מצא המבקר שמנהלת אגף הבחינות בנציבות קבעה שלפני וועדת הבוחנים יופיעו יותר מועמדים מכפי שקבע התקשי"ר, או הוסיפה שלב של מרכז הערכה כדי לכלול ברשימת העוברים עובדים שהועסקו לפני המכרז (ראו דוגמאות בעמ' 260-261 לדו"ח).  
58. בעמ' 261 לדו"ח ביקר המבקר התנהלות זו, והתייחס אף לאחריותו של המשיב 4 כמי שאמור היה לפקח על הנעשה ביחידותיו, ובפועל לא מילא את חובתו: 
"אחד מתפקידיה העיקריים של הנציבות הוא לקיים הליך בחינה ענייני וללא שיקולים זרים. שינוי כלי המיון במהלך קיום המכרז, וכן חוסר תיעוד של החלטות מנהלת האגף, יחד עם חריגות מהוראות התקשי"ר, וכל זאת כדי לקדם את מועמדותו של מאן דהוא, אינם עולים בקנה אחד עם כללי מינהל תקין ועם עקרונות היסוד של המכרזים. זאת ועוד, ראוי שנציב שירות המדינה, האחראי אחריות כוללת לניהול הליכי הבחינות והמכרזים, יביא זאת לתשומת ליבו ומכאן ואילך יפעיל פיקוח ובקרה על יחידות הנציבות". 

59. לסיכום חלק זה, ניתן לראות שהנציבות בהנהלתו של המשיב 4 למעשה הפכה את החריג לכלל, ואת הכלל לחריג. המשיב 4 אפשר העסקת עובדים לפני מכרז כעניין שבשגרה, כל זאת בניגוד לכללי התקשי"ר ותוך פגיעה חזיתית בעקרון מתן ההזדמנות השווה ועל חשבונם של אזרחים רבים אשר ניגשו בתום לב למכרז אשר היה למעשה תפור מראש.
60. המשיב 4 חטא לתפקידו המרכזי ביותר כשומר הסף של המינויים המתבצעים בשירות המדינה, ונתן ידו ללחצים הבלתי לגיטימיים אשר הפעילו עליו משרדי הממשלה השונים.  
61. כשלון זה חמור עוד יותר נוכח התחייבות המדינה כלפי בג"צ עוד משנת 1991 (בג"ץ 703/87 קראון נ' נציב שירות המדינה ואח', פ"ד מה (2) 512) כי תפעל להביא לשינויים, שיאפשרו לקיים את המכרזים בתנאי שוויון ובשמירה על כללי תחרות הוגנים. 
62. נציב שפעל באופן שכזה פשוט לא יכול להמשיך ולהחזיק בכהונתו כנציב, ויפים דבריו של המבקר בעמ' 262 לדו"ח:  
 "העסקת עובדים לפני מכרז פוגעת בעיקרון של מתן הזדמנות שווה לכל המועמדים. הנציבות אפשרה דפוס העסקה זה כדבר שבשגרה, אף שלפי הכללים, שאותם לא אכפה, העסקה בפועל תותר רק במקרים יוצאים מן הכלל. זאת ועוד, הנציבות נתנה יד לעקיפת כללי המכרזים והתקשי"ר, והתוצאה היא שפעמים רבות נבחר לתפקיד עובד שכבר עבד בשירות המדינה, או מונה בפועל למשרה, ונדחו מועמדים טובים לא פחות, שלא מילאו קודם לכן תפקיד בשירות המדינה בצורת העסקה כלשהי או לא מונו בפועל לתפקיד. במכרזים שנבדקו לא פעלו הנציבות והמשרדים מתוך התחשבות במועמדים החיצוניים; אלה הגישו בתום לב מועמדות למכרז - דבר הכרוך בבזבוז זמן, כסף ומשאבי נפש - כדי להשתתף בהליך סרק חסר סיכוי. יש בכך פגיעה בכבוד האדם, ההופך למעין סטטיסט בהצגה שתוצאותיה ידועות מראש. זאת ועוד, הנציבות, שתפקידה להיות שומר הסף האחראי לתקינות המכרזים ולמימוש עקרונות היסוד של שיטת המכרזים, חרגה מכללי המכרזים בכך שסייעה למשרדי הממשלה שנבדקו לקיים הליכי מכרז למראית עין שנועדו רק לאשרר את מעמדם של מי שכבר נבחרו לתפקיד. ואילו הנהלות המשרדים הפעילו לחצים לא ראויים במטרה להביא לבחירה במכרזים של עובדים שהועסקו לפני מכרז, ומתוך שכך גרמו לפגיעה בכללי המכרזים ובכללי המינהל התקין. יש לראות בחומרה הפעלת לחצים מסוג זה על ידי כל משרד, ובחומרה יתרה כשהיא באה מצד גורמים בהנהלות משרדים האמונים על שלטון החוק (משרד המשפטים) ועל שמירה על הקופה הציבורית (משרד האוצר)."

2. מעורבותו של המשיב 4 במינוי העוזרת האישית שלו לתפקיד סמנכ"ל למינהל בניגוד להוראות הדין ותוך חריגה מהמקובל בשירות הציבורי: (ראו: עמ' 262-267 לדו"ח המבקר, נספח 5 לעיל) 

63. כאמור, חוק המינויים מסדיר את דרך קבלת עובדים לשירות המדינה, וקובע את הדרכים ליצירת משרות ואיושן בשירות המדינה על בסיס הקפדה על עקרון שוויון הזדמנויות בין מועמדים, שכן המשרות בשירות המדינה הן משאב ציבורי שיש להקצותו בהגינות. 
64. חוק המינויים נותן בידי נציב שירות המדינה סמכויות רחבות הכוללות פיקוח ובקרה בנושא איוש משרות בתקן ואישור התקן לכלל משרדי הממשלה ויחידות הסמך. אך בכל הנוגע לנציבות עצמה, על 186 עובדיה, אין פיקוח של גורם חיצוני כלשהו, שכן מי שמציע את שינויי התקן בנציבות ומי שמאשר את תקן הנציבות הוא נציב שירות המדינה.
65. מסיבה זו חמורים ביותר מהלכיו של המשיב 4 עצמו בכל הנוגע לשינויי תקן שיזם, שבעקבותיהם מונתה עוזרתו האישית שלו לתפקיד סמנכ"ל למינהל ללא מכרז, הכל כמפורט להלן.
66. החל משנת 1996 הועסקה בלשכתו של המשיב 4, לפי בחירתו, עובדת קבועה בשירות המדינה, שעבדה עד אז כמזכירה בלשכות במשרד האוצר, במשרת עוזרת הנציב (להלן: "עוזרת הנציב" או "העובדת"). הלכה למעשה הכירה הנציבות במשרתה כמשרת אמון. 
67. בספטמבר 2003, הודיע המשיב 4 לעובדת, כי לאחר שתסיים את תפקידה כעוזרתו, תהיה משרתה הקבועה מנהלת תחום בכיר (מינהל, משאבי אנוש ותקציבים).
68. בכך פעל המשיב 4 בניגוד להוראות התקש"יר ונתן הבטחה שלא כדין, שכן התפקיד המקצועי אותו הבטיח לעובדת, הנו שונה בתכלית מתפקידה הקבוע כעוזרת לשכה, ולפיכך היה עליה לעבור וועדת בוחנים או מבחן כדי לקבלו.
69. וכך קבע לעניין זה המבקר, בעמ' 263 לדו"ח:  
"מהאמור לעיל יוצא, שעוד בטרם סיימה העובדת את תפקידה בלשכת הנציב הבטיח הנציב את מעמדה בתפקיד מקצועי, שקבע מראש, שהיה שונה בתכלית מתפקידה הקבוע - מנהלת לשכה ובכלל זה פטר הנציב את העובדת ממבחן או מעמידה בפני ועדת בוחנים כנדרש בתקשי"ר". 

70. אך בכך לא הסתפק המשיב 4. 
71. הוא המשיך ופעל במהלך סיבובי (כהגדרתו של המבקר) על מנת לקדם את עוזרתו לתפקיד ראש אגף בכיר למינהל ומשאבי אנוש, משרה המקבילה למשרת סמנכ"ל למינהל ומשאבי אנוש בנציבות, תפקיד מרכזי וחשוב החולש, בין היתר, על כלל נושאי משאבי האנוש במשרד ותקציב, וזאת ללא מכרז כנדרש בהוראות הדין, וחרף כי היא כלל אינה עומדת בדרישות המשרה. 
72. וכך קבע המבקר לעניין זה בעמ' 270 לדוח כי:  
"הנציב והנציבות השתמשו שימוש לא מקובל בתקן ובשליטתם על התקינה כדי להיטיב עם העובדת ולקדם אותה לתפקיד בכיר וקבוע. כל זאת בשעה שלפי הנחיות הנציבות עצמה, החלות על כל שירות המדינה, תקן ושינויי תקן צריכים לנבוע משינויים ממשיים במבנה ארגוני ולא להיות תפורים למידות של מאן דהוא." 
73. בהתייחס לתשובת הנציבות לפיה "מכרז אינו דרך הקידום היחידה המקובלת בשירות המדינה" [ההדגשה במקור], קבע המבקר בעמ' 265 כי: 
"יש לראות בתמיהה רבה את טענת הנציבות שאפשר להסתפק בכך שהפעולות שננקטו למינויה של העובדת לסמנכ"ל למינהל אינן בלתי חוקיות. שומה היה על הנציב והנציבות לבחון את הדברים באמות המידה של פעולה הראויה לגוף האמון על המינהל התקין בכל השירות הציבורי ולהפעיל לגבי הנציבות למצער אותן אמות מידה שעל הנציבות להפעיל במסגרת תפקידי הפיקוח והבקרה שלה לגבי שירות המדינה בכללותו. על הנציבות לפעול בדרך הראויה דהיינו, בחירת המועמד הטוב ביותר מבין המועמדים המשתתפים במכרז תוך הקפדה על שיוויון הזדמנויות בין המועמדים."   
74. זמן קצר לאחר מכן, מונתה עוזרת המשיב 4 לתפקיד סמנכ"ל למינהל אז גם אישרה לה הנציבות חוזה בכירים מינואר 2005. 
75. למרות מינויה האמור, המשיכה העובדת לכהן במקביל גם כעוזרתו של המשיב 4, שזוהי משרת אמון - כאמור. כהונה מקבילה זו עומדת בניגוד להוראות התקש"יר הקובעות כי לעובד לשכה אסור להיות מעורב בפעולות הביצוע של המשרד, שכן, מהות תפקידו של עובד לשכה היא האמון האישי שרוכש לו השר או המנכ"ל, להבדיל מעובד השייך לסגל המקצועי של המשרד.  
76. בפועל, המשיב 4 לא רק שלא הפסיק את עבודתה של העוזרת בלשכה, אלא היא מילאה בעת ובעונה אחת את תפקיד עוזרתו ואת תפקיד הסמנכ"ל למינהל, ותוארה הרשמי בנציבות החל מאוגוסט 2004 היה "עוזרת בכירה לנציב" ו"ראש אגף בכיר למינהל ומשאבי אנוש".

77. שילוב זה בעייתי במיוחד בעניינו, מקום בו מחד, מכהנת העובדת כעוזרתו האישית של המשיב 4 נוכח האמון האישי של המשיב 4 בה, ומאידך, היא מאיישת משרה מקצועית ביצועית בכירה כסמנכ"לית למינהל שהנו תפקיד המהווה את אחד מ"שומרי הסף" בשירות המדינה. 
78. לפיכך קבע המבקר כי כהונה מקבילה שכזו, אינה ראויה באשר היא חותרת תחת עיקרון ההפרדה החדה והברורה בין משרות אמון ומשרות מקצועיות-ביצועיות שהיא ממושכלות היסוד שקובע התקשי"ר, ועלולה לשמש תקדים לא ראוי בשירות המדינה (ראה עמ' 266 לדו"ח המבקר). 
79. זאת בפרט נוכח שכרה של העובדת, אשר אף הוא חרג באופן בלתי סביר ובלתי תקין, מהמקובל בשירות המדינה.  
80. שכן, בפועל ממועד מינויה של העובדת לתפקיד ראש אגף מינהל ומשאבי אנוש, בינואר 2004 ועד מועד אישור חוזה הבכירים שלה כסמנכ"ל למינהל, בינואר 2005, המשיכה העובדת לקבל שכר של עובדת לשכה, דהיינו כ-23,000 ש"ח, וזאת אף על פי שלא איישה את המשרה בתקן של עוזרת מקצועית למשיב 4! 
81. למעשה ביקשה העובדת, בסיועו הנדיב של המשיב 4, "ליהנות מכל העולמות" - גם להיות מועסקת במשרה קבועה של עובד מקצועי וגם לקבל שכר של עובד לשכה, שהנו גבוה בהרבה משכרו של עובד מקצועי וחורג באופן ניכר מהמקובל והנהוג בשירות המדינה. 
82. את ממצאי הביקורת ביחס להתנהלותו של המשיב 4 בכל הנוגע לעוזרת שלו, חתם המבקר בדברי ביקורת חריפים ביותר, כדלקמן: (עמ' 266 לדוח המבקר). 
"הממצאים מצביעים על כך שהנציבות ונציב שירות המדינה התעלמו במקרה זה ממושכלות היסוד של התקשי"ר ומהכללים שהם מופקדים על אכיפתם והטמעתם בשירות המדינה."  
83. אכן, המשיב 4 ניצל את כוחו, משרתו וסמכויותיו כדי לקדם באופן המנוגד לדין ותוך חריגה מכללי המנהל התקין והכללים המקובלים בשירות הציבורי את עוזרתו האישית לתפקיד בכיר ביותר. 
84. הדברים הם כה חריגים בחומרתם נוכח תפקידו של המשיב 4 כשומר הסף של השירות הציבורי המופקד על קיומם של הוראות הדין הללו בדיוק. 
85. נראה שדי בממצאים אלה לבדם, כדי להביאנו למסקנה הברורה, שנציב שפועל בעצמו בניגוד בוטה כל כך להוראות הדין בביתו, אינו יכול להמשיך ולכהן בתפקיד שומר הסף בבית של כולנו.  
ג.
המשיב 4 כשל בתפקידו כגורם המפקח על הליך הערכת כישורי  המועמדים: 

86. כאמור לעיל, נציב שירות המדינה, כנאמן הציבור, צריך להקפיד כי יתקיימו אצלו שיטות מיון והערכה טובות וזאת כדי להבטיח שהמיון יהיה מיטבי וייקלט כוח אדם איכותי ומתאים, "הטוב שבטובים".
87. גם בנושא זה מצא המבקר ליקויים רבים שנופלים לפתחה של הנציבות, והמשיב 4 בראשה, כמי שאמור להסדיר ולפקח על נושא המיונים והבחינות לשירות הציבורי, נזכיר בקצרה להלן את המרכזיים שבהם. (ראו: עמ' 267- 279 לדו"ח המבקר, נספח 5 לעיל). 
ג1. 

המשיב 4 לא הביא לכך שיקבעו תנאי סף לעמידה בדרישות מכרז
88. הנציב לא פעל כדי שהנציבות תקבע תנאי סף אובייקטיביים וחד-משמעיים לעמידה בדרישות המכרז, ותתאים את נוהלי המיון שלה, במכרזים פומביים, לשינויים שחלו בשנים האחרונות במספר המוסדות להשכלה גבוהה בארץ, בהם נלמדו קורסים בעלי תכנים זהים אך במסגרת חוג אחר. 
89. כפועל יוצא נדחו במשך שנים מועמדים שכישוריהם זהים לאלה של מועמדים שאושרו ואף מועמדים שכישוריהם עולים במידה ניכרת על הנדרש בתנאי הסף של המכרז, אך משום שלמדו במסגרת חוג אחר מזה שצויין בתנאי הסף של המכרז.   
ג2. 

המשיב 4 לא הורה על בחינת המלצות על מועמד 

90. על פי כללי המכרזים נציב שירות המדינה רשאי לבדוק, או להורות לאחר לבדוק, את הנתונים האישיים והמקצועיים של המועמד, לרבות קבלת חוות דעת ממעסיקיו ומהמליצים שציין. 

91. אף על פי כן המשיב 4 לא הורה כאמור, ולפיכך על פי  רוב הנציבות, והמשרדים שנבדקו, לא פנו לפני כינוס ועדת הבוחנים אל ממליצים ומעסיקים כדי לקבל מהם המלצה בלתי אמצעית על המועמד וזאת על מנת לתקף ולהעשיר את המידע שמונח בפני וועדת הבוחנים. 
 ג3.
הנציבות בראשות  המשיב 4 לא פעלה לוודא כי ימולאו חוות דעת בכתב על עובד המדינה כנדרש בחוק 
92. על פי הוראות התקשי"ר על הנציבות לבדוק בחודש ינואר בכל שנה, אם פעולות הערכת העובדים בשירות המדינה מתבצעות כהלכה. 
93. המשרדים שנבדקו לא הקפידו על מילוי גיליונות הערכה שנתיים, כנדרש, והנציבות בראשותו של המשיב 4 לא הקפידה שהם יעשו כן. 
94. כך גם לא הקפידה הנציבות בראשותו של המשיב 4 כי לוועדת הבוחנים יוגש תיק גיליונות ההערכה של העובד, אלא לרוב הסתפקו בהגשת גיליון הערכה אחד בלבד - לרוב גיליון הערכה שהוכן לצורך המכרז או לצורך קידום או מתן הטבה אחרת, עובדה שממילא ברור כי מטה את חוות הדעת להיות מושפעות משיקולים לא עניינים יותר מחוות דעת תקופתיות.
ג4.  המשיב 4 כשל בפיקוח על השימוש בבחינות בכתב ומרכזי הערכה בתהליכי המיון 
95. בחירת המועמד המתאים ביותר למשרה אמורה מן הסתם להתבסס על מידת התאמתו של המועמד לתפקיד וזאת על בסיס הישגיו ודירוגו במבחנים השונים. כלי זה הנו אובייקטיבי, מקצועי ולפיכך הכרחי במיון מועמדים לשירות המדינה. 
96. המשיב 4 כשל בכך שאפשר למצב בו השימוש בבחינות ובמרכזי ההערכה, במשרדים שנבדקו על ידי מבקר המדינה היה מועט, וכאשר נעשה בהם שימוש, ספק אם הם נעשו באורח שוויוני וספק אם היו תקפים.  כך למשל מצא מבקר המדינה כי רק ב-40% מהמכרזים הפומביים, במשרדים שנבדקו, שבהם נדרש לפי הכללים לבצע מבחן כלשהו, הוא בוצע. 
97. כך גם כשל המשיב 4 מלפקח על מנהלת אגף הבחינות, שפעלה בניגוד להוראות התקש"יר והחלטת וועדת השירות וזימנה לוועדת הבוחנים בכמה מכרזים שכללו מרכז הערכה, פחות משמונה מועמדים כפי שנדרש. 
98. למעשה קבע המבקר כי הנציבות בראשותו של המשיב 4 הביאה לכך כי "הכלי המרכזי ובדרך כלל הבלעדי לבחינה ולהערכת כישוריהם של לעתים עשרות מועמדים במכרזים פומביים, שהמידע עליהם מצומצם, היה ראיון בעל-פה שאינו מובנה - כלי שתועלתו ויכולת החיזוי שלו נמוכות". (דוח המבקר עמ' 274). 
ג5.
המשיב 4 החליט על הרחבת השימוש במיון בשיטת ועדת איתור בניגוד לכללי המכרזים וללא שיתוף של וועדת השירות המופקדת על כללים אלה   
99. סעיף 21 לחוק המינויים מסמיך את הממשלה לקבוע, לפי המלצת ועדת השירות, משרות וסוגים של משרות שעליהם לא תחול, חובת המכרז. ועדת השירות רשאית להתיר מינוי למשרה בלי שהוכרז עליה, ובין היתר מינוי באמצעות ועדה לאיתור מועמדים, אשר  בוחרת מי מבין המועמדים יוזמן לוועדת הבוחנים. 
100. המבקר מצא כי נטייתו של המשיב 4 הייתה "להחיל מנגנון דמוי ועדת איתור על משרות נוספות על אלה שפורטו בתקשי"ר, כלומר למיין את המועמדים על סמך מסמכיהם קודם הבאתם לפני ועדת הבוחנים" (דוח המבקר עמ' 272). 
101. זאת על אף שמנהלת אגף בחינות הביעה דעתה בפני המשיב 4 כי לא רק שאין במנגנון וועדת האיתור במכרז פומבי כל יתרון על שיטת מרכז ההערכה, אלא כי הרחבת השימוש בשיטה זו בהליכי המיון הנהוגים במכרזים לא תעמוד בביקורת הציבור, בעיקר בשל נטילת זכות ההתמודדות מאנשים העומדים בתנאי הסף של המכרז.   
102. חרף זאת, במכרז פומבי שהתפרסם ביולי 2004 לתפקיד מנהל אגף בכיר מערכות מידע בנציבות אושרו 23 מועמדים, אך המשיב 4 החליט לשלב במכרז זה מנגנון דמוי ועדת איתור - שלושה מארבעת חברי ועדת הבוחנים למעשה בחרו מתוך המועמדים מי לדעתם אוי שיופיע בפני הוועדה. 
103. כתוצאה מכך זומנו לוועדה רק 15 מועמדים, כלומר שמונה מועמדים נפסלו בלא שניתנה להם זכות להיבחן. 
104. כך מצא המבקר כי לא רק שההליך לא היה תקין, אלא אף הדיווח עליו בפרוטוקול הוועדה לא היה תקין כלל ועיקר - הפרוטוקול לא שיקף את אופן ניהול המכרז לאשורו וכלל פרטים שאינם נכונים בעליל. 
105. בכך פגע המשיב 4 עצמו בעקרון השוויון בין המתמודדים, משום שבחר להשתמש במנגנון של וועדת איתור שעה שביתר המכרזים פעלו בשיטה המקובלת. 
106. בהתייחס לטענתו של המשיב 4 כי ההחלטה האמורה הנה בתחום סמכותו הסטטוטורית, קבע המבקר בעמ' 273 כי:  
"לדעת משרד מבקר המדינה, אם בכוונתו של הנציב להרחיב את השימוש במנגנון דמוי ועדת איתור, קרי לפסול מועמדים העומדים בתנאי הסף על סמך מסמכיהם, עליו לפנות לוועדת השירות המופקדת על כללי המכרזים, ולשנות את הכללים בהתאם. כל עוד לא נעשה הדבר, אין זה ראוי לשנות את הכללים למכרז מסוים, ובמיוחד כאשר המשרה היא בנציבות עצמה, האמורה לשמור על קיום כללי המכרזים כלשונם בכל שירות המדינה ועל אחת כמה וכמה בביתה".
ג6.
המשיב 4 כשל מלפקח על כך שועדות הבוחנים יתנהלו כנדרש 

107. גם בנושא זה מצא המבקר כי הנציבות, בראשותו של המשיב 4, לא פעלה כנדרש וכמצופה כמי שאחראית על הליכי המיון ואיוש המשרות בשירות הציבורי. 
108. כך למשל מצא המבקר כי התקשי"ר קובע כי אין להביא לידיעת המועמדים את שמות חברי הוועדה לפני התכנסות חברי הוועדה כדי למנוע לחצים אפשריים של מועמד או של משרד המעוניין לקדם מועמד פלוני. 
109. בפועל הנציבות, בראשותו של המשיב 4, הביאה לכך שמיעוט נציגי הציבור (כ – 11%) השתתפו ב – 40% מהוועדות שבהן השתתפו נציגי ציבור, וזאת למרות שבידי הנציבות יש רשימה של כ-1,200 נציגי ציבור מן המשרדים ומן הנציבות. 
110. לבעייתיות העולה מכך התייחס המבקר בעמ' 275 וקבע: 
"כשמגוון חברי הוועדות קטן, גדלים הסיכויים לזיהוי הרכבן של ועדות הבוחנים מראש, וגדל החשש שבעלי עניין ישפיעו על הבוחנים לפני כינוס הוועדה. הדבר גם פוגע באחד העקרונות המרכזיים של בחירת מועמדים באמצעות מכרזים בשירות המדינה - הליך מובנה רב-משתתפים המביא לידי ביטוי עמדות והשקפות שונות".  

111. כך גם מצא המבקר כי  למרות שהוראות התקש"יר  כי "חבר ועדת בוחנים לא יהיה אדם אשר חיווה דעתו לגבי מידת התאמתו של אחד או יותר מהמועמדים למשרה במכרז, על גבי הטופס המיועד לכך, או אשר הראה, במפורש או בדרך אחרת, בטרם התרשם מהמועמד במסגרת הליכי המכרז כי יש לו דעה מוקדמת ביחס למידת התאמתו של אותו מועמד למשרה שלשם איושה נערך אותו מכרז", בפועל אותרו שלושה מכרזים שבהם השתתפו בוועדות הבוחנים חברים שהמליצו על מועמדים למכרז. 
112. בכך כשלה הנציבות, בראשות המשיב 4, מלבצע את תפקידה ולפקח כי המכרזים ינוהלו בהתאם להוראות הדין והוראות התקש"יר הנגזרות מהם. 
113. למקרה בו משתתף ממליץ על מועמד במכרז כחבר בוועדת הבוחנים לאותו מכרז התייחס המבקר בעמ' 276 וקבע כי השתתפות כזו – 
"יוצרת ניגוד עניינים ואי-שוויון, ופוגעת באמון הציבור בהליך כולו. ראוי להגביר את הבדיקות בעניין זה הן בשלב שבו נבחרים הנציגים, ובכלל זה נציג המשרד, והן בתחילת כינוסה של ועדת הבוחנים".  
114. כך עוד מצא המבקר כי הפרוטוקולים של דיוני הוועדות אינם מפרטים את עיקרי מהלך הדיונים, ואינם מנמקים כראוי את החלטות הוועדה, זאת חרף, בין היתר, בג"צ 3751/03 אילן נ' עיריית ת"א ואח', פדאור (לא פורסם) 04 (17)471, שקבע כי על הוועדה לנהל פרוטוקול שישקף למצער את עיקרי הדברים שהיו בדיוני הוועדה, ואת נימוקיה להחלטתה.
ד.
הנציבות בראשותו של המשיב 4 אפשרה עיכובים ממושכים בתהליך איוש המשרות בשירות המדינה: 

115. גם בנוגע להתנהלות הנציבות בראשות המשיב 4 בקשר להליך איוש המשרות בשירות המדינה מצא המבקר ליקויים רבים וקשים (ראו עמ' 279-283 לדו"ח המבקר). 
116. כך למשל מצא המבקר כי במכרזים שבדק לא אוישה שום משרה במכרז עם התפנותה. כלומר, המשרדים שנבדקו לא פעלו כנדרש על מנת להקטין את הצורך בהעסקה לפני מכרז;  
117. הנציבות בראשות המשיב 4, מצידה, לא קבעה עד לחודש דצמבר 2004 זמני תקן למשך הזמן הנדרש לאיוש משרה, וגם אז קבעה הנציבות רק זמני תקן למכרזים פנימיים שנוהלו במשרדי הממשלה ויחידות הסמך, ולא למכרזים שהיא עצמה מנהלת, ובהם המכרזים הפומביים, שמשך ביצועם הוא בדרך כלל הארוך ביותר;
118. כן מצא המבקר כי ב - 90% מהמכרזים הפנימיים שנבדקו הציג מועמדות לכל היותר אדם אחד מה שמצביע על היעדר תחרות אמיתית במכרזים אלה, וכן הופך את ההתמשכות חלק מהמכרזים הללו לבלתי סבירה;  
119. מכל מקום המבקר מצא כי משך ההליך לאיוש משרה, מהמועד שבו החל המשרד לפעול לאיושה ועד לאיושה באמצעות מכרז, במשרדים שנבדקו, היה כשלושה חודשים בממוצע, כשלא נדרש מכרז פומבי, והגיע עד שנה שלמה. ואילו התהליכים שבהם נדרש מכרז פומבי נמשכו בממוצע 11 חודשים, והגיעו אף לשנתיים ימים.  
120. בסיכום ממצאיו קבע המבקר כי ב 22% מתהליכי האיוש שנבדקו על ידו, נפלו פגמים חמורים. רבים מפגמים אלה נפלו לפתחה של הנציבות - בכלל והעומד בראשה - המשיב 4 - בפרט. 
121. הנציבות בראשות המשיב 4 שהיתה אמורה להיות "שומר הסף" שמונע מתן יתרון למועמדים מקורבים, נכנעה ללחצים שהפעילו עליה משרדי ממשלה ונתנה ידה לקידומם של אלה, בניגוד לכללי המכרזים. 
122. כך מנהלת אגף הבחינות והמכרזים בנציבות אפשרה פגיעה בכללי המכרזים וכללי המנהל התקין, והמשיב 4 כמי שאמון על קיום הוראות חוק המינויים, לא רק שלא פיקח כנדרש על הכפופים לו אלא חמור מכך פעל אף הוא בעצמו בניגוד לכללי המכרזים וכללי המנהל התקין. 
123. המבקר מסיים את ממצאיו תוך השמעת ביקורת נוקבת וחריפה על התנהלות הנציבות והעומד בראשה - המשיב 4: (עמ' 282 לדו"ח המבקר)
"השיטה שתוארה בדוח זה היא שיטה פסולה, היוצרת מעגלים של אי-תקינות, לחצים לא ראויים וסטיות חוזרות ונשנות מהכללים המחייבים, עד כדי חשש לפגיעה בטוהר המידות. תופעות מעין אלה פוגעות באמון הציבור ברשויות ומהוות הפרה של חובת הנאמנות של הרשויות כלפי הציבור. מן הראוי לעשות כל שניתן כדי לשרש תופעות פסולות אלה ולתקן את הליקויים שנמצאו לאלתר".
ה.
מיצוי הליכים: 

124. מיד לאחר פרסום דו"ח הביקורת (56ב) ולאור חומרת ממצאיו פנתה העותרת, ביום 8.5.06, אל ראש הממשלה,שר האוצר, עם העתק ליועץ המשפטי לממשלה וביקשה כי יפעילו את סמכותם להביא לסיום כהונתו הארוכה של המשיב 4 כנציב שירות המדינה. 
125. וכך ציינה העותרת בסעיפים 11 - 12 למכתבה האמור: 
"מי שאמור היה להיות שומר הסף, כשל בתפקידו ונושא באחריות, לאחר 9 שנות כהונה, למציאות בה מכרז למינוי תפקידים בשירות המדינה אינו מכרז, תוך שהליכי בקרת המכרזים לוקים באופן חמור ויסודי... הליקויים המתוארים בדוח הביקורת מצטרפים לממצאים נוספים הקיימים בידי התנועה לאיכות השלטון, המעידים על כשל יסודי בתפקודו של הנציב".  
העתק ממכתבה של העותרת מצ"ב לעתירה זו ומסומן כנספח ע/6 

126. ביום 23.5.06, התקבל אצל העותרת, מכתבה של עו"ד שלומית פרגו-ברנע, מיום 17.5.06, היועצת המשפטית של משרד ראש הממשלה, לפיו "נציבות שירות המדינה מהווה יחידה במשרד האוצר. אשר על כן, ההתייחסות והביקורת בדו"ח מבקר המדינה אודות נציבות שירות המדינה, ובחינת השלכותיה, מסורות לשר האוצר". 
העתק מכתבה של היועצת המשפטית מצ"ב לעתירה כנספח ומסומן ע/7. 
127. משלא נתקבלה כל תגובה בעניין מיתר הגורמים, שלחה העותרת ביום 24.5.06 מכתב נוסף בנדון. 
העתק מכתבה של העותרת מצ"ב לעתירה ומסומן כנספח ע/8. 
128. ביום 28.5.06 התקבל אצל העותרת מכתבו של בנימין איל, יועץ לשר האוצר, מיום 24.5.06, לפיו "דו"ח מבקר המדינה מס 56ב' על סעיפיו נבחן על ידי הדרגים המתאימים במשרד האוצר". 
 העתק המכתב מצ"ב לעתירה זו ומסומן כנספח ע/9. 
129. ביום 30.5.06 התקבל אצל העותרת מכתבה של מנהלת לשכתו של היועץ המשפטי לממשלה, מיום 25.5.06, ולפיו מכתבנו מיום 24.5.06 התקבל בלשכתם. 
העתק המכתב האמור מצ"ב לעתירה ומסומן כנספח ע/10. 

130. מאז ועד היום, למרות הזמן שחלף, לא התקבל אצל העותרת כל עדכון נוסף וכל אינדיקציה להיענות לבקשת העותרת. 
131.  מאחר שפניותיה של העותרת לא נשאו פרי  ומאחר שדו"חות מבקר המדינה, פעם אחר פעם, לא הביאו לשינוי המיוחל או להסקת המסקנות הנדרשת, לא נותר בידי העותרת, אלא לעתור לבית משפט נכבד זה לקבלת הסעדים המבוקשים בראשית העתירה
III
.
הטיעון המשפטי

א.
מהות תפקידו של  נציב שירות המדינה
1. נציב שירות המדינה, הוא האחראי לתפקודה של הנציבות, לניהולה התקין ולמילוי יעדיה. הלכה למעשה אחראי הנציב על המערך העצום של השירות הציבורי במדינת ישראל. למעשיו ולמחדליו השפעה ישירה על המדינה ותפקודה ועל חיי אזרחיה בכל תחום ועניין.
2. נציב שירות המדינה, והנציבות בראשה הוא עומד מופקדים על ביצוע מדיניות הממשלה בתחומי המנהל ומשאבי האנוש בשירות המדינה, ובכלל כך אחראים על גיוס עובדים ואיוש משרות בשירות המדינה. 
3. חוקי המדינה מעניקים סמכויות רבות ומגוונות לנציב שירות המדינה. סמכויות מינהליות מחד ושיפוטיות מאידך, אשר הופכות אותו לגורם מרכזי בעל כוח ועצמה יוצאי דופן, הן כלפי עובדי המדינה והן כלפי השרים, חברי הממשלה.
ב.
חובות נאמנות של המשיב 4 כעובד ציבור

4. בית משפט זה קבע פעמים רבות בעבר כי מערכות השלטון הינן בגדר נאמני הציבור. בין היתר ציין בית המשפט הנכבד  בבג"צ 5364/94 - עו"ד זאב ולנר נ' "המערך" מפלגת העבודה (פ"ד מט (1)  עמ' 790) מפי כבוד השופט מ. חשין:

"המחזיק בשררת-שלטון ובסמכויות על-פי חוק, אינו אלא נאמן הציבור ונאמן החוק, ומחובתו לנהוג כנאמן."
5. בשורה ארוכה של פסקי דין הבהיר בית משפט נכבד זה את המשמעות של נאמנות זו ותחולתה הרחבה על כל פעולות הרשות ובכלל זה על חלוקת משאבי הציבור. בין היתר ראוי להביא את הדברים דלהלן בדבר חובת הנאמנות של הרשות, אשר מזה מספר עשורים מהדהדים כקול קורא במרחבי המנהל הציבורי בישראל:
"המדינה באמצעות הפועלים בשמה היא נאמן של הציבור, ובידיה הופקד האינטרס הציבורי והנכסים הציבוריים לשם שימוש בהם לטובת הכלל. כפי שאומר השופט ח' כהן:

"לא הרי רשות היחיד כהרי רשות הציבור, שזו בתוך שלה היא עושה, ברצותה מעניקה וברצותה מסרבת, ואילו זו כל כולה לא נוצרה כי אם לשרת את הכלל, ומשלה אין לה ולא כלום: כל אשר יש לה מופקד בידיה כנאמן, וכשלעצמה אין לה זכויות או חובות נוספות על אלה, או שונות ונפרדות מאלה, אשר הן נובעות מנאמנות זו או הוקנו לה או הוטלו עליה מכוח הוראות חקוקות". (בג"צ 142/70 (בנימין שפירא נגד הוועד המחוזי של לשכת עורכי-הדין, ירושלים, פ"ד כה (331 ,325 (1 .), בע' 331)

... חובות אלה מוטלות על המדינה בכל פעולה ופעולה שהיא עושה. החלות על כל החלטה והחלטה והן חלק מכל שיקול דעת המופעל על-ידה. אין כל יסוד הגיוני להבחין בין החלטה מכוח סמכות סטטוטורית מיוחדת לבין החלטה מכוח סמכויות המינהל הכלליות. אלה כאלה מופקדות בידי המדינה בנאמנות, ואלה כאלה חייבות להיות מופעלות בהגינות." 
בג"צ 840/79 - מרכז הקבלנים והבונים בישראל נ' ממשלת ישראל (פ"ד לד(3), 729 ,עמ' 745-746 - ההדגשות של הח"מ).
6. עקרון יסוד בשיטת המשפט שלנו הינו, כי מקום בו קיים כוח ושליטה על נכסיו של הזולת, קיימים חובות כלפי אותו זולת המגבילים ומרסנים שליטה זו, זאת כדי שלא תנוצל לרעה. אין סמכות ללא אחריות, ואין כוח ושליטה ללא חובות אמון וחובת זהירות. בעניין זה הבהיר כב' השופט ברק (כתוארו אז) בע"א 817/79 - אדוארד קוסוי נ' בנק י.ל. פויכטונגר בע"מ (פ"ד לח(3) בעמ' 286) (להלן: "קוסוי"):
"57. ישאל השואל: חובת אמון זו של בעלי המניות, מאין היא נובעת במשפטנו? התשובה כבר ניתנה על-ידינו. עיקרון מוכר וידוע הוא במשפטנו, כי בעל השליטה נתון במסכת של חובות אמון, הבאות לשמור את בעל הכוח מפני השימוש בכוחו. ביטוי לעיקרון זה מצוי בענפי משפט רבים. ביטוי למצוי גם בדיני החברות. על-כן מוטלת חובת אמון על היזם ועל המנהל.

מכוח אותו עיקרון עצמו מוטלת חובת האמון גם על בעל מניות השליטה לעניין מכירתן. היזם, המנהל ובעל מניות השליטה מפעילים כוח בחברה. כוח זה הם מחזיקים באמון. כפי שאומר פרופ' ברל (BERLE ) לפני למעלה מחמישים שנה - " TRUST CORPRATE POWERS AS POWERS IN" (ראה , SUPRA BERLE וכןPEPPER V. LITTON (1939) , AT 306 ). אכן, ביטוי פורמאלי וספציפי לחובת אמון זו של בעל המניה לא נעשה עד כה במשפטנו, אך עקרון היסוד, עליו הוא מתבסס, מצוי בשיטתנו מזה שנים. מעקרון יסוד ידוע ומוכר זה, רשאים אנו גם רשאים לגזור חובות משנה חדשות, התואמות את צרכינו."

7. עקרון זה התגבש ועוגן, בעקבות פסק הדין הנ"ל בפקודת החברות (ומאוחר יותר בחוק החברות) בדמות חובות אמונים שחב נושא משרה, כלפי החברה בה הוא מכהן. החובות כאמור אומצו למערכת דיני החברות מכוח אותם דינים כלליים ועוצבו בחוק החברות, התשנ"ט- 1999 תחת הכותרת "חובות נושאי משרה", סע' 252 – חובת זהירות וסעיף 254 -  חובת אמונים.
8. עיקרון זה חל הן על נושאים בתפקידים בכירים בשירות הציבורי בהתאמות המחויבות.

9. חשיבות קיום חובות אמון וחובות זהירות על ידי נושאי משרה בגופים ציבוריים מקבלת משנה תוקף, לאור המטרות הציבוריות של אותם תאגידים ציבוריים ונוכח סביבת המשפט המנהלי בו הם פועלים ולו הם מחויבים.
10. חשיבות זו נובעת אף נוכח העובדה כי אותם גופים, דרך כלל, בסביבה פחות תחרותית, כך שאיכות הניהול של נושאי המשרה בה אינה עומדת למבחנים של ממש והתאגיד חסר את המנגנונים, אשר בשוק הפרטי מנפים באופן יעיל יותר את הגורמים לו נזק. מאפיין נוסף של תאגידים סטאטוטורים, הינו היעדר בעלי מניות פעילים מכוח האינטרסים הפרטיים שלהם המושקעים בחברה, אשר יוצרים מערכת פיקוח ובקרה יעילים יותר.

3. סמכויות מינוי והדחה
11. על פי הוראת סעיף 6 לחוק שירות המדינה (מינויים), תשי"ט-1959, הסמכות למנות את נציב שירות המדינה מסורה בידי הממשלה. בהתאם לחוק הפרשנות, התשמ"א – 1981: הסמכה  לעשות מינוי - משמעה גם הסמכה להתלות את תקפו, לבטלו, לפטר את מי שנתמנה או להשעותו מתפקידו.
12. הפעלת סמכות זו צריכה להיעשות תוך הפעלת שיקול דעת, שצריך לעמוד במבחן הסבירות. גם אי הפעלתה של הסמכות הנדונה צריך לעמוד במבחן כזה, והימנעותה של הממשלה מלהעביר את הנציב מתפקידו ולמנות אחר תחתיו חייבת לעמוד באמות מידה של החלטה סבירה. 
13. במקרה דנן, למרות הראיות המינהליות כבדות המשקל, שחזרו נשנו כנגד תפקודו של המשיב 4, לא מצאה הממשלה לעלות לדיון את נושא כהונתו ולהתייחס לדרישה להדיחו ולא מצא שר האוצר לנכון לפעול להפעלת הסמכות האמורה.
4. כישלונו של המשיב 4 כנציב שירות המדינה
14. המשיב 4 במעשיו ובמחדליו כנציב שירות המדינה, גרם נזק עצום למערכת. נזק שיש לו השלכות קשות ארוכות טווח, על השירות הציבורי, על תפקודה, על יעילותה, על מעמדה ועל אמון הציבור בה. נזק שמשמעותו פגיעה יסודית במשרדי הממשלה כולם ובתפקודם; נזק שמשמעותו פגיעה בעובדי המדינה, במוטיבציה שלהם, בכבודם ובזכויותיהם; נזק הפוגע בשירות הניתן לציבור וביכולתם של פרטים בציבור הרחב להתמודד באופן שוויוני וענייני על תפקיד בשירות הציבורי; נזק שמשמעותו פגיעה קשה ומתמשכת בקופת הציבור שנאלצת לממן מינויים בלתי ראויים, בלתי ענייניים ובלתי תקינים. 
15. פעם אחר פעם, מבקר אחר מבקר, מצא לנכון להצביע על הליקויים הקשים ועל ההכרח לבוא ולתקן אותם, אך המשיב 4 כשל ולא פעל.
16. מבין הליקויים הקשים העולים מדוחות מבקרי המדינה במהלך שנות כהונתו של המשיב 4 בולטת הפגיעה האנושה במכרז כדרך עניינית, שוויונית ויעילה לאיתור המועמד המתאים ביותר למשרה בשירות המדינה.
17.  כאמור לעיל, העסקת עובדים בשירות המדינה על דרך הכלל נעשית על ידי מכרז, זאת על מנת להבטיח מטרות מספר עליהן עמד בית משפט נכבד זה, לא אחת. 
18. בבג"צ 01 /8299 ועד העובדים של ההנדסאים, הטכנאים המהנדסים והאקדמאים ברשות שדות התעופה נ' רשות שדות התעופה בישראל, טרם פורסם, הצביעה כב' השופטת בינייש על שלוש מטרות מרכזיות בשיטת המכרזים:   
1. להבטיח, כי הטובים והמוכשרים שבין המועמדים האפשריים יתקבלו לעבודה;   
2. שמירה על שוויון ההזדמנויות בבחירת עובדים ומינויים;   
3. להבטיח קבלת עובדים ללא שרירות ותוך ניתוק הליך הבחירה משיקולים בלתי ענייניים ומהקשרים פוליטיים. 

וכך קבעה, כב' השופטת בינייש בפסקה 13 לפסק דינה: 

"ניתן להצביע על שלוש מטרות עיקריות העומדות ביסוד שיטת המכרז לשם קבלת עובדים. 
ראשית, "מטרתו של המכרז להבטיח, כי הטובים והמוכשרים שבין המועמדים האפשריים יתקבלו לעבודה" (בג"ץ 703/87 קראון נ' נציב שירות המדינה, פ"ד מה(2) 512, 522 (להלן: פרשת קראון)). מטרה זו, להבטיח את בחירת הטובים ביותר לכל משרה, תתרום להעלאת רמתו המקצועית של התאגיד, להעלאת רמת השירות לציבור ולשיפור תפקודו. לפיכך, עולה מטרה זו בקנה אחד אף עם תכלית ההתייעלות שעמדה ביסוד הקמתה של רשות שדות התעופה. 

 
מטרתו השנייה של המכרז הינה שמירה על שוויון ההזדמנויות בבחירת עובדים ומינויים. המכרז נועד לתת הזדמנות שווה לכל המעוניין לזכות במשרה ובכך משרת הוא את עקרון השוויון (בג"ץ 1086/94 צוקר נ' עירית תל-אביב-יפו, פ"ד מט(1) 139, 145 (להלן: פרשת צוקר); וראו גם: אלישבע ברק "ייחודם של דיני מכרזים לקבלה לעבודה" שנתון משפט העבודה ו (תשנ"ו) 145, 163). על חשיבותו של עקרון השוויון אין צורך להכביר מלים ולענייננו די אם נביא מדבריו של בית משפט זה בבג"ץ 2671/98 שדולת הנשים הנ"ל, מפי השופט חשין:

 
"עיקרון מן הראשונים במלכות – משכמו ומעלה גבוה מכל שאר עקרונות - הוא עקרון השוויון... עקרון השוויון עולה ומחלחל בכל צמח מצמחי המשפט, מהווה הוא חלק בלתי נפרד מן המערך הגֶנטי של כל כללי-המשפט כולם. כך הוא בכל אתר ואתר במשפט וכך הוא בדין המכרזים, שעקרון השוויון ואיסור ההפליה ראשונים הם בין עקרונות". 

 
(שם, בע' 653-652; וראו האסמכתאות המופיעות שם).
מטרתו השלישית של המכרז הינה להבטיח קבלת עובדים ללא שרירות ותוך ניתוק הליך הבחירה משיקולים בלתי ענייניים ומהקשרים פוליטיים (פרשת הסתדרות העובדים החדשה הנ"ל, בע' 124; פרשת קראון הנ"ל, בע' 522). על מטרה אחרונה זו עמד כבר ראש הממשלה דאז, דוד בן-גוריון, בהליך חקיקתו של חוק המינויים: "החוק... בא להבטיח שקבלת עובדים במדינה לא תיעשה מתוך משוא פנים מפלגתי, אלא לפי הכשרה אישית, במסגרת התקן או המישבץ" (ד"כ 25 (תשי"ט) 347). דברים אלה מצטרפים לדבריו של ראש הממשלה בן-גוריון במסגרת הניסיון הראשון לחוקק את הצעת חוק שירות המדינה, תשי"ג-1953 (ד"כ 14 (תשי"ג) 1423, 1424):

 
"לשם הבטחת הדבר הראשון - קבלת עובדים ללא משוא-פנים וללא זיקה פוליטית אלא לפי הכשרה - קובע החוק, כי עובד מדינה יתקבל רק לאחר הכרזה פומבית ועל יסוד של בחינה אישית, לפי סדר שייקבע על-ידי ועדת-השירות... לא השרים יתנו כתב מינוי לעובד המדינה, אלא ועדת-השירות, לאחר ההכרזה ולאחר הבחינה". 

 
 
19. אכן, שיטת המכרז לקבלת עובדים נועדה להגשים מטרות כבדות משקל והדעה הרווחת היא כי המכרז, אם נערך הוא כראוי, הוא אמנם האמצעי שנמצא עד כה כאמצעי המתאים להגשמתן של מטרות אלה. כלשונו של כב' השופט חשין: 

"מכרז, באשר הוא – אם נערך הוא כהילכתו ביושר – בכוחו להביא עמו את מרב המיטב: כל העונה על תנאי המכרז יכול להציג את מועמדותו, ולסופם של הליכים ייבחר הטוב מבין המועמדים. דרך המכרז תביא אל השירות הציבורי את הטובים ביותר ולא את הקרובים ביותר... אכן, דרך המכרז לא צלחה לבטל ולהאביד את הפלייתה של האישה לרעה... ואולם, הכול יסכימו כי דרך המכרז היא הדרך הטובה ביותר שנמצאה עד-כה – אם תרצו: הדרך שהיא הרע במיעוטו – לעשות את מרב המיטב ואת מיעוט המרע".נ [בג"ץ 2671/98 שדולת הנשים נגד שר העבודה והרווחה פ"ד נב(3) 630, בע' 651].  

20. לפיכך, העסקת עובדים לפני מכרז על ידי מינוי בפועל או ממלא מקום, תאושר על ידי הנציבות אך ורק במקרים יוצאים מן הכלל ובהתקיים תנאים מסוימים (פרק 18, סעיף 18.11 לתקשי"ר). 
21. שכן, העסקת עובד לפני מכרז מקנה לו יתרון לא הוגן על פני מועמדים אחרים, נוכח הניסיון אשר צבר, ההכרות עם הנפשות הפועלות והצפייה ההדדית להמשך העסקתו באותו מקום.  
22. יפים לעניין זה דבריו של המשנה לנשיא (כתוארו אז) אלון בבג"צ  703/87 קראון נ' נציב שירות המדינה ואח', פ"ד מה (2) 512, 522, גם שם דובר במכרז בו זכה מועמד אשר הועסק באותה המשרה "באופן זמני" לפני המכרז עצמו:

"עקרון השוויון הוא נשמת אפו של מכרז של רשות ציבורית (ד"נ 22/82
 [4], בעמ' 465ואילך), ומתן יתרון מקדמי למי מהמשתתפים בו חותר תחת יסוד זה. אין מדובר בפגם שהוא טכני-פורמאלי, אלא בפגם מהותי היורד לשורשו של עניין. וכן ברור ומובן, כי מכרז הנערך מתוך ידיעה מראש שייבחר משתתף מסוים פגום הוא ופסול. יש בכך פגיעה בעקרון השוויון, ומשום חוסר תום-לב וחוסר הגינות (השווה בג"צ 295/83 [5]). פגמים אלו יש בהם - כאמור בתחילתם של דברינו - כדי להשליך לא רק על המכרז נושא העתירה, אלא על כלל המכרזים שעורכת נציבות שירות המדינה למשרה המיועדת לרופאים מתמחים, וככל הנראה, גם על מיגזרים נוספים במשק".

23. אכן אין ספק כי העסקת עובדים לפני מכרז פוגעת פגיעה של ממש בעיקרון של מתן הזדמנות שווה לכל המועמדים. 
24. ברם, חרף הוראות הדין הברורות ופסיקת בית המשפט, מצא מבקר המדינה פעם אחר פעם כשלים מהותיים בתפקוד הנציבות בראשותו של המשיב 4 המחבלים בעיקרון המכרז והופכים אותו לעיקרון תיאורטי ונלעג.
25. הלכה למעשה, נציבות שירות המדינה בראשותו של המשיב 4, התפרקה מיעודה, חטאה לתפקידה והפקירה את מערכת המינויים ללחצים, עיוותים, למקורבים ולמקושרים.

ד.
חובת המשיבים 1-2 להפעיל את סמכויותיהם, לשקול ולהעביר את  הנציב מתפקידו 
26. בהיעדר הוראה ברורה בחוק לגבי תחימת תקופת כהונתו של הנציב, ובהיעדר הליך ברור לסיום כהונתו, מחויבת הממשלה להידרש לנושא ולהפעיל את שיקול דעתה, מתוקף היותה בעלת הסמכות למינוי הנציב ולהדחתו ובעלת האחריות והאינטרס להגן על השירות הציבורי מפני פגיעה בתפקודו ובמעמדו. 
27. תקופת כהונתו בפועל של הנציב, עד כה, ארוכה מהמקובל בקרב בעלי תפקידים בכירים אחרים בשירות המדינה (כך, למשל, על פי סעיפים 7(ב), 7(ג) לחוק יסוד: מבקר המדינה, לא יכהן מבקר המדינה לתקופה שמעבר לתקופת כהונה אחת של שבע שנים בלבד). רוב הקדנציות המקובלות בשירות הציבורי קצרות עוד יותר.
28. אורכה המופרז של הקדנציה, וחוסר היכולת להביא לסיומה, מביאים לאוזלת יד של הנציב, ולהתנהלות בעצלתיים. גם אורך התקופה, כשלעצמו, צריך לחייב את הממשלה להפעיל את שיקול דעתה ולמנות נציב חדש בשלב כלשהו, שהרי לא יתכן שבאין נורמה מחייבת ובהיעדר תקופה מקסימאלית לכהונת הנציב, הממשלה תימנע מלדון בשאלה לעד. 
29. מתוקף נורמה של ניהול תקין של השירות הציבורי, יש לקצוב את תקופת הקדנציה ו/או לבצע חילופי גברי כעבור תקופה כלשהי, כבכל גוף רגיל אחר.
30. ונדגיש - עצם העובדה שהחוק אינו מחייב את הממשלה להפעיל את סמכותה ולהעביר את הנציב מתפקידו ולמנות אחר תחתיו, אין בה כדי ללמד על קיומו של "הסדר שלילי", הקובע שאין חובה כזו בפועל. מינוי נציב, או העברתו מתפקידו, הינן פעולות הנתונות לשיקול דעתה של הממשלה, ושיקול דעת זה חובה על הממשלה להפעיל בהתאם לכל אמות המידה הנדרשות של סבירות.
31. בהקשר זה, יפים לענייננו דבריה של השופטת דורנר בבג"ץ 7367/97 התנועה למען איכות השלטון בישראל נ' היועמ"ש פ"ד נב(4) 547, שנאמרו באותו מקרה לגבי החובה לשקול העברת סגן שר מתפקידו:
"בפסק-דינו [...] דחה בית-המשפט את הטענה, שלפיה העדר הסדר בחוק המחייב את ראש- הממשלה להעביר מתפקידו סגן-שר שכנגדו הוגש כתב אישום יוצר "הסדר שלילי", שעל-פיו אין חובה להעביר את המשיב מתפקידו. נפסק, כי שאלת העברתו של סגן-שר מתפקידו נתונה לשיקול-הדעת של ראש הממשלה, וכי על שיקול-דעת זה להיות מופעל בהגינות, ביושר, תוך התחשבות במכלול השיקולים הענייניים ובשיקולים ענייניים בלבד, ובסבירות".
32. דברים דומים כתב הנשיא ברק בפסק דינו בבג"צ 1262/06 התנועה למען איכות השלטון בישראל נ' סיעת ש"ס (טרם פורסם): 
"יש להבחין בין הכשירות להיבחר או להתמנות לתפקיד ציבורי לבין שיקול הדעת של הגוף הבוחר או הממנה. קיומם (או היעדרם) של הסדרים בעניין הכשירות אינו מהווה "הסדר שלילי" באשר לשיקול הדעת. כשירות לחוד ושיקול דעת לחוד".

33. שיקול דעתה זה, שחובה על הממשלה להפעיל, חייבת היא להפעיל בצורה סבירה. ממצאי דוח המבקר, מצביעים על קיומה של תוצאה סבירה אחת בלבד במקרה הנדון, והיא מסקנה המכירה בצורך להעביר את הנציב מתפקידו, לאור חוסר הסבירות הקיצוני שבהחלטה להשאירו בתפקיד. 
ה.
חוסר סבירות קיצוני בהימנעות המשיבים 1-2 לפעול כמבוקש בעתירה
34. החלטה שלא להעביר את הנציב מתפקידו, בהתעלם מממצאי דוח המבקר, הינה החלטה בלתי סבירה באופן קיצוני. החלטה כזו מותירה את הנציב בעמדתו בראש הפירמידה של שירות המדינה, בהתעלם מממצאי דוח המבקר, שמהם עולה באופן חד משמעי שהנציב חטא לתפקידו וסיכל את ייעודה ומטרתה של נציבות שירות המדינה, אשר בעקבות פעולותיו ומחדליו בעצם חדלה מלתפקד כראוי.
35. הנציב כשל בתפקידו הן מהבחינה המקצועית, עת הביא את הנציבות לפשיטת הרגל בה היא מצויה כיום מבחינת יכולתה למלא את תפקידה ולאכוף את הנורמות הנדרשות של מינויים תקינים בשירות המדינה, והן מהבחינה האישית, עת פעל אף הוא עצמו בניגוד לאותן נורמות ודאג למינויה של מקורבת אישית לו. 
36. כאמור, המשיב 4 במעשיו ובמחדליו כנציב שירות המדינה, גרם נזק עצום למערכת. נזק שיש לו השלכות קשות ארוכות טווח, על השירות הציבורי, על תפקודה, על יעילותה, על מעמדה ועל אמון הציבור בה. נזק שמשמעותו פגיעה בתפקודם של משרדי הממשלה כולם; נזק שמשמעותו פגיעה בעובדי המדינה, במוטיבציה שלהם, בכבודם ובזכויותיהם; נזק הפוגע בשירות הניתן לציבור וביכולת של פרטים בציבור הרחב להתמודד באופן שוויוני וענייני על תפקיד בשירות הציבורי; נזק שמשמעותו פגיעה קשה ומתמשכת בקופת הציבור שנאלצת לממן מינויים בלתי ראויים, בלתי ענייניים ובלתי תקינים. 

37. פעם אחר פעם, מבקר אחר מבקר, מצא לנכון להצביע על הליקויים הקשים ועל ההכרח לבוא ולתקן אותם, אך המשיב 4 כשל ולא פעל.

38. בכל גוף כלכלי, בכל גוף המבקש להצליח למלא את ייעודו, בעלי הסמכות היו מעבירים מנהל כזה מכהונתו, לאלתר, ומאתרים אדם מתאים וראוי ממנו.

39. אך הממשלה מסרבת לפעול על פי שיקולים ענייניים, כלכליים וראויים. הממשלה עוצמת עיניה מהנזק המתמשך, להופעותיו ולהשלכותיו, ואינה פועלת להחליף את הנציב באדם שיגן על השירות הציבורי, יטפח ויתקן את הליקויים שהוטבעו והושרשו בה.

40. הממשלה מסרבת לאמץ אמות מידה ענייניות וראויות, כי יש לקדם עובד מצליח ותורם ולהחליף ולהרחיק עובד ומנהל שאינם עושים עבודתם נאמנה ושנכשלים בביצוע תפקידם ובמילוי ייעודם.

41. התעלמות מן האינטרס הציבורי החיוני לתיקון הליקויים בנציבות שירות המדינה, התעלמות מאינטרס הציבור הדורש להגן על שירות המדינה והתעלמות מן המסר הקלוקל הנשלח בכך לציבור הינו הרסני ביותר. המסר המתקבל בציבור הוא של זלזול ביקורת ותמיכה בלתי מסויגת במבוקר. מצב דברים זה הינו בלתי נסבל ובלתי סביר באופן קיצוני.

42. כפי שעולה מפסק דינו של בית המשפט הנכבד בבג"ץ 6163/92 איזנברג נ' שר השיכון  פ"ד מז (2) עמ' 267 (להלן: "פרשת אייזנברג"), מן הראוי לשקול את יכולתו של אדם שנמצאו כשלים בפעילותו להמשיך ולהקרין הגינות, אמון ויוקרה: " כל אלה עשויים להשפיע במידת ודאות רבה על מעמד השירות הציבורי, תיפקודו ומקומו בחברה דמוקרטית". 
43. אף לאור כך, החלטה להותיר את הנציב בתפקידו הינה החלטה הנגועה בחוסר סבירות קיצוני.
44. זאת בפרט, נוכח בכירותה של המשרה בה מדובר, אופייה והשפעתה העצומה על השירות הציבורי בישראל. וכך נקבע בפרשת אייזנברג, סעיף 48 לפסק הדין, כי אי-סבירותה של החלטה למנות אדם לתפקיד ציבורי תושפע ממהות התפקיד המדובר, וכי המשקל שיש ליחס למעשיו של מועמד מושפע בין היתר מאופייה של המשרה ומידת בכירותה:
"לא הרי משרה זוטרה כהרי משרה בכירה; לא הרי משרה שאין עמה מפגש עם הציבור כהרי משרה שיש עמה מפגש עם הציבור; לא הרי משרה שאין עמה שליטה, פיקוח הכוונה והדרכה של אחרים, כהרי משרה שיש עמה פיקוד על אחרים ואחריות על המשמעת. לא הרי מי שמשרתו להיות מובל כהרי מי שמשרתו להיות מוביל; לא הרי משרה שבעצם מהותה אין בה דרישות אתיות מיוחדות מבעל המשרה ומזולתו, כהרי משרה שכל כולה היא הטפה לרמה אתית גבוהה."
45. לא למותר לציין כי כבר פסק בית המשפט הנכבד כי עילת חוסר הסבירות הנה עילת פסלות העומדת על רגליה היא, ומכוחה תפסל החלטה הנגועה בחוסר סבירות קיצונית, נאמר בבג"צ 581/87 דדי צוקר נ' שר הפנים, פ"ד מב(4) 529 כדלקמן: 
"...משכך, שומה להדגיש, כי עילת חוסר הסבירות כשלעצמה וללא תימוכין בגין עילה אחרת עלולה לפסול החלטה של רשות מינהלית. לעניין זה קבע כבוד השופט ברק בבג"צ [389/80], בעמ' 439: "סיכומו של דבר: נראה לי, כי ההלכה של בית-משפט זה רואה בחוסר הסבירות עילת פסלות העומדת על רגליה היא, ומכוחה ייפסל שיקול- דעת מינהלי בלתי סביר, גם אם תוצאתו אינה החלטה שרירותית, וגם אם ההחלטה התקבלה בתום-לב תוך שקילת כל הגורמים הנוגעים לעניין וגורמים אלה בלבד".
46. לעניין זה ראה גם בג"צ 145/83 הרמתי ואח' נ' עיריית תל- אביב- יפו, פ"ד לז (4) 505, עמ' 512 בו נפסק כי: 
"אם רשות... אינה נותנת משקל ראוי לכלל הגורמים הרלבנטיים השונים, או שהתחשבה בעובדה ונתנה משקל לנתונים, שאינם עולים בקנה אחד עם המציאות הקיימת למעשה, כי אז... ההחלטה חורגת מגדר האופציות הסבירות, ששיקול הדעת המנהלי יכול היה ליצור במקרה הספציפי שנדון בפניו". 

47. וכן בג"צ 953/87 פורז ואח' נ' ראש עיריית תל -אביב -יפו ואח', פ"ד מב (2) 309 שם נקבע בעמ' 337- 338 כי:
"זניחה מוחלטת של אחד השיקולים שיש לאזן... (שם: עקרון השוויון; כאן מטרת המחוקק וטובת הציבור) משמעה מניה וביה כי החלטת הרשות איננה מאוזנת, ומכאן חוסר סבירותה המובהק". 

48. במקרה שלפנינו, הימנעות הממשלה מלהידרש להפעלת שיקול דעתה בנושא, הינה זניחה מוחלטת ומובהקת של מגוון רחב של שיקולים הקוראים להעברת הנציב מתפקידו, וככזו היא הופכת את הפעולה ללא סבירה באופן מובהק. 
ו.
נפקות המשך כהונתו של המשיב 4 
הפגיעה בנציבות שירות המדינה

49. הפגיעה הקשה בנציבות שירות המדינה ובתפקוד הגופים המושפעים ממנה ובהם כלל משרדי המדינה, נדונה לעיל בהרחבה. לא נחזור על הדברים.
50. נוכח המפורט בדוחות הביקורת ובעתירה זו, אין כל מנוס מן המסקנה, כי הדרך היחידה לשקם גוף חשוב ומרכזי זה, הינו בהחלפת העומד בראשה, אשר מונע תיקון ליקויים וישום המלצות ביקורת.
הפגיעה בביקורת ובישומה

51. קיום ביקורת וישום ממצאיה, הכרחיים לקיום גוף תקין ויעיל. מטרת הביקורת לאתר ליקויים ולעצור התנהלות מזיקה באיבה או להביא לתיקון הליקויים בדיעבד ולהשרשת נורמות ונהלי עבודה תקינים ומועילים.
52. המשיב 4 התעלם ממצאי הביקורת, הפר את חובתו להביא לישום המלצותיו ולא פעל לתיקון הליקויים שנמצאו. לא זו אף זו, יצר המשיב 4 נורמה של התמודדות עם ביקורת באמצעות התקפה חזיתית ופגיעה במוסד מבקר המדינה ובעובדיו.
53. בהתנהלות זו פגע המשיב 4 לא רק בתפקוד נציבות שירות המדינה שנתונה לאחריותו ובכלל משרדי הממשלה והשירות הציבורי, אלא אף במעמד הביקורת בשירות הציבור ובמעמד הנורמות החשובות שהיא מייצגת.
54. החלשת הביקורת מובילה תהליך הרסני של הפקרות, העדר אמת ושקיפות, דריסת זכויות ונורמות ראויות של מינהל תקין ותת תפקוד. הרחקת הביקורת והטעייתה יוצרת מסך עשן מאחוריו יכולים נושאי משרה לעשות כטוב בעיניהם, תוך פגיעה קשה באינטרס הציבור.
55. פגיעות אלו הינן חמורות ביותר ולא ניתן לעבור עליהן לסדר היום. המשיבים צריכים בהחלטתם להבהיר את חובתם של נושאי משרה לשתף פעולה, באופן מלא, עם גורמי ביקורת, לאפשר פעולתם ולכבד וליישם את החלטותיהם והמלצותיהם. זהו תנאי הכרחי לקיום גופים יעילים ומסודרים ומינהל תקין ונורמות ניהול ראויות.
56. המשיבים מחויבים לחזק את הביקורת ומעמדה ולהבהיר, כי עובד ציבור שגורם לזילות ולהחלשת הביקורת ולהתעלמות ממצאיו לא יכהן עוד בתפקידו.

הפגיעה באמון הציבור 
57. ברור הדבר, שכאשר מדובר במשרה בכירה כמשרתו של נציב שירות המדינה, שמתאפיינת לא רק בסמכויות נרחבות והשפעה רבה, אלא גם כוללת אחריות לטוהר המידות ולמינהל תקין בענפים נרחבים של ההתנהלות הציבורית, יש להחיל סטנדרטים מחמירים במיוחד, המצדיקים במקרים רבים יותר את הקביעה כי החלטה מסוימת אינה סבירה. 
58. דבר זה נובע, בין היתר, מהחשש מפגיעה באמון הציבור. המשכת כהונתו של אדם כמו המשיב 4 בתפקיד נציב שירות המדינה, שחטא לתפקידו ברמה המקצועית והאישית והתעלם פעם אחר פעם ממצאי ביקורת חמורים, תערער את אמון הציבור לא רק בנציב שירות המדינה עצמו, כמי שאמור להגן על המנהל התקין בתחומים שתחת אחריותו, אלא במערכת השלטונית ככלל, על שלא דאגה לשנות מצב זה.
59. המשך כהונתו של אדם המעורב באי תקינות שלטונית ומנהלתית, בדיוק באותם תחומים שעל תיקנום הוא אחראי, מהווה פגיעה חמורה באמון הציבור. 
60. לעניין חשיבות אמון הציבור במשרתיו וברשות ראה בין היתר את בג"צ 4287/93 אמיתי - אזרחים למען מנהל תקין וטוהר המידות נ' יצחק רבין ראש הממשלה ואח', פ"ד מז(5) 441, פסקה 29 לפסק דינו של השופט (כתוארו אז) א. ברק:
"במסגרת האיזון בין השיקולים השונים, יש ליתן משקל רב לשיקול בדבר אמון הציבור במערכת השלטון. עמדתי על כך בפרשת גנוסר, בצייני:

"אמון הציבור ברשויות השלטון הוא מנכסיה החשובים של הרשות השלטונית, ושל המדינה. כאשר הציבור מאבד את אמונו ברשויות השלטון הוא מאבד את אמונו באמנה החברתית המשמשת בסיס לחיים המשותפים. יש ליתן משקל נכבד לשיקולים הבאים לקיים, לשמר ולפתח את תחושת הציבור, כי משרתיו אינם אדוניו, וכי הם עושים את מלאכתם למען הציבור, מתוך יושר ונקיון כפים. אכן, טוהר השירות והשליחות עומד בבסיס השירות הציבורי ובבסיס המבנה החברתי שלנו... זהו שיקול מרכזי שיש ליתן לו משקל נכבד באיזון הכולל המבסס את ההחלטה הסבירה." 

61. עוד מציין בית המשפט בהקשר זה בדבר הצורך לעשות שימוש בסמכות להעברת עובד הציבור ונבחר ציבור מתפקידו שעה שהמשך תפקידו גוזר עימו פגיעה באמון הציבור, עמ' 471 לפסק הדין:
"… על כן, כאשר נתונה לרשות שלטונית סמכות הפסקת כהונה, עליה לעשות בה שימוש כאשר בעל הכהונה פוגע באמון הציבור בשלטון, בין אם בעל הכהונה הוא נבחר (כגון חבר כנסת המכהן כסגן שר) ובין אם הוא עובד ציבור (כגון עובד מדינה ששר מוסמך לפטרו)".
62. בית המשפט מגדיר אם כן, את המכנה המשותף אשר צריך להביא להפסקת כהונה של נבחר ציבור והן להפסקת כהונה של עובד ציבור. וזאת, כאשר המשך תפקידם מביא עימו פגיעה קשה באמון הציבור. במיוחד יפים דברים אלו והעיקרון הקבוע בהם במקרה דנן, כאשר המשרה בה עסקינן משתייכת לאותן מספר משרות בכירות ביותר בשירות המדינה בעלות מספר מאפיינים ההופכות אותן למשרות בהן אמון הציבור צפוי להיפגע באופן הקשה ביותר ולהביא לפגיעה אקוטית באמון הציבור ברשות. 
63. במקרה דנן הפגיעה באמון הציבור ברשויות מתעצמת ומתחדדת נוכח הזלזול המתמשך במבקר המדינה בממצאיו ובהתראותיו.
64. העובדה שנעשית ביקורת יסודית, ופעם אחר פעם, מתפרסמים בציבור ממצאים קשים המחייבים טיפול יסודי אך המשיב 4, במקום לטפל בליקויים ולקומם את שירות הציבור, עסוק בתקיפת הביקורת ועובדיה עד לדו"ח הבא, פוגעת הן באמון הציבור בנציבות ובשירות הציבורי והן במעמדו של המבקר ובכוחה של הביקורת.
ז.
כלל הראיה המנהלית  
65. על פי כלל הראיה המנהלית, רשאית הממשלה להסתמך על כל ראיה שאדם סביר היה משתכנע ממנה לצורך ביסוס תשתית עובדתית וקבלת החלטות. ראה לעניין זה בספרו של פרופ' זמיר "הסמכות המנהלית" בעמ' 753. על כך עמד אף כב' הנשיא בפסק הדין שניתן בפרשת אייזנברג בהתייחס להחלטה שהיתה צריכה להתקבל בנוגע לאי חוקיות מינויו של מר יוסי גינוסר : 
"הכלל החל בענייננו הוא "כלל הראיה המנהלית". רשות שלטונית רשאית לבסס ממצא על ראייה, אם ראייה, בשים לב לנסיבותיה, היתה כזו "אשר כל אדם סביר היה רואה אותה כבעלת ערך הוכחתי והיה סומך עליה" (הנשיא אגרנט בבג"צ 442/71 לנסקי נ' שר הפנים, פ"ד כו (337,357). ניתן לבסס ממצא מנהלי על "חומר אשר ערכו הראייתי הוא כזה שאנשים סבירים היו רואים בו יסוד מספיק למסקנה בדבר אופיים ועיסוקם של הנוגעים בדבר" (הנשיא שמגר בע"ב 2/84 ניימן נ. יו"ר וועדת הבחירות לכנסת האחת עשרה, פ"ד לט(2) 225, 249)".
66. ממצאי דוח המבקר החמורים בנוגע להתנהלותו של נציב שירות המדינה במסגרת תפקידו צריכים לשמש ראיה מנהלית, שתעמוד בבסיס החלטת הממשלה להעביר את הנציב מתפקידו, ולמנות נציב חדש, מתוקף סמכותה על פי הוראת סעיף 6 לחוק שירות המדינה (מינויים), תשי"ט-1959.
67. העובדה כי קיימת סדרה של דוחות ביקורת המצביעים על כשלים חוזרים ונשנים, משמשת ראיה מינהלית מוגברת המחייבת את המשיבים 1-2 לנקוט בהליכים להעברת המשיב 4 מתפקידו ולא להתמהמה עוד.
 IV.
צו הביניים

1. העותרת מבקשת מבית המשפט הנכבד להקפיא את המצב הקיים עד להכרעה בעתירה, על מנת למנוע קביעת עובדות בשטח, וזאת על ידי צווי ביניים כדלקמן: 
העותרת מתכבדת לבקש מבית המשפט הנכבד להוציא מלפניו צו ביניים המורה  למשיבים 1-2 להמנע מכל צעד המביא להארכת כהונתו של המשיב 4 כנציב שירות המדינה עד להכרעה בעתירה גופא.

2. כידוע, צווי הביניים נועדו למנוע שינוי מצב לרעה ביחס למצב שהיה קיים בעת הגשת העתירה. בהקשר זה פסק ביהמ"ש זה מכבר, בבג"צ 345/61 אל-כאזן נ' מנהל רשות השידור, ירושלים (פ"ד ט"ו 2364, 2366) כי:
 "צווי ביניים ניתנים על ידי בית המשפט הגבוה לצדק על מנת לשמור על המצב הקיים ... כדי למנוע שינוי במצב זה לרעת אחד מבעלי הדין או לטובתו כל עוד תלויים ועומדים ההליכים..."
3. בבג"צ 1508/93 פנחסי נ' יו"ר הכנסת, מז(1) 510 בעמ' 514 נקבע כי צווי הביניים ינתנו לפי מידת הנוחות ואי הנוחות ולפי שיעור הנזק:
 "כלל גדול נקוט בידינו, כי מתן צו ביניים או אי מתן צו ביניים עד לבירור העניין לגופו נמדדים ומוכרעים לפי מידת הנוחות ואי הנוחות ולפי שיעור הנזק, שייגרמו לצד זה או אחר ע"י מתן או אי מתן הצו".
4. במקרה דנן נוטה מאזן הנוחות חד משמעית לטובת מתן צו הביניים. למשיבים ו/או לכל גורם אחר לא יגרם כל נזק ולא תיפגע זכות כלשהי מזכויותיהם עקב נתינת הצו כמבוקש, בעוד שאם לא יינתנו, יגרם נזק רב לשלטון החוק לאמון הציבור ברשויות השלטון, הכל כמפורט לעיל.  
5. ממילא ברור כי מתן צו הביניים כמבוקש, אין בו כלל ועיקר משום מתן כל הסעד המבוקש בעתירה, שכן יש בכך משום הקפאת המצב הקיים ערב הגשתה של עתירה זו בלבד, וגם מבחינה זו נוטה הכף לתיתם.
V
סיכום:
1. אשר על כן מתבקש ביהמ"ש הנכבד ליתן  צווים על תנאי כנגד המשיבים 1-2 כדלקמן:
1.1
צו על תנאי כנגד המשיבים 1 –2 המורה להם לבוא ולנמק מדוע לא יפעילו את סמכותה מכוח סעיף 6 לחוק שירות המדינה (מינוים), תשי"ט-1959, ויביאו לסיום כהונתו של המשיב 4 ו/או להעברתו מתפקידו כנציב שירות המדינה, וזאת נוכח הכשלים, הפגמים והליקויים הקשים בתפקודו של המשיב 4 ובתפקודה של הנציבות בראשותו, כפי שעולים פעם אחר פעם מדו"חות מבקר המדינה, נוכח הפגיעה האנושה בנציבות, בתהליכי קבלת עובדים לשירות המדינה ונוכח הפגיעה הקשה באמון הציבור במערכת השלטונית כל עוד נותר המשיב 4 בתפקידו הרם, על אף הצטברות הראיות המנהליות, כי נציבות שירות המדינה בראשותו של המשיב 4, הלכה למעשה התפרקה מיעודה, חטאה לתפקידה והפקירה את מערכת המינויים ללחצים, עיוותים, למקורבים ולמקושרים.

1.2 
צו על תנאי כנגד המשיבים 1-2 המורה להם לבוא ולנמק מדוע לא יקצבו את משך כהונתו של המשיב 4, זאת נוכח הכשל הקיים בכך שכל עוד לא נקבע מועד בו מסתיימת הקדנציה לא נדונים תפקודו וכישלונותיו של המשיב 4 ונוכח העובדה, כי משך כהונתו, עד כה, ארוך מן המקובל והנהוג בשירות המדינה בתפקידי מפתח שונים.

1.3
צו על תנאי כנגד המשיב 3, המורה לו להתייצב וליתן טעם מדוע לא ינחה את המשיבים 1-2 לפעול כמפורט בצווים 1.1 1.2 לעיל. 
2. העותרת מתכבדת לבקש מבית המשפט הנכבד להוציא מלפניו צו ביניים המורה  למשיבים 1-2 להימנע מכל צעד המביא להארכת כהונתו של המשיב 4 כנציב שירות המדינה עד להכרעה בעתירה גופא.

3. כן מתכבדת העותרת לבקש, כי בית המשפט הנכבד יורה על קיום דיון דחוף בעתירה נוכח הצורך להביא להפסקת המצב בו אדם הפוגע בתהליכים בסיסיים להם הוא אחראי והנמנע מלתקן ליקויים קשים בגוף החשוב שהופקד בידיו, חרף הפגיעה הקשה ההולכת ונגרמת כתוצאה מכך לשירות המדינה ולאמון הציבור במוסדות השלטון בישראל. 

4. ביהמ"ש הנכבד מתבקש לעשות את הצווים על תנאי לצווים סופיים.
5. מן הדין ומן הצדק להיעתר לעתירה.

_____________      ____________   _______________
        _______________

אליעד שרגא, עו"ד     ברק כלב , עו"ד     צרויה מידד-לוזון, עו"ד     דפנה קירו-כהן, עו"ד         
ב"כ העותרת

‏‏ו' תמוז תשס"ו; ‏2 יולי, 2006.

בבית המשפט העליון בירושלים




בג"צ  06/ 

בשבתו כבית משפט גבוה לצדק

התנועה למען איכות השלטון בישראל, ע"ר




ע"י ב"כ עוה"ד אליעד שרגא ו/או  ברק כלב 




ו/או  צרויה מידד-לוזון ו/או נילי אבן חן 




ו/או  דפנה קירו – כהן ו/או דניאל קֵירֹס 

העותרת
- נ ג ד -

6. ממשלת ישראל
7. שר האוצר, מר אברהם הירשזון 
8. היועץ המשפטי לממשלה, מר מנחם (מני) מזוז
9. נציב שירות המדינה, מר שמואל הולנדר
המשיבים
10. מבקר המדינה, השופט (בדימוס) מיכה לינדנשטראוס
משיב פורמאלי
תצהיר מטעם העותרת

אני הח"מ אלי סולם בעל ת.ז 055095574, מנכ"ל העותרת, מצהיר בזאת כי העובדות המפורטות בעתירה זו נכונות לפי מיטב ידיעתי ואמונתי.




























__________________ 











חתימת המצהיר
אני עו"ד דפנה קירו מאשרת בזאת כי ביום 2/7/06 חתם מר אלי סולם בעל ת.ז. 055095574  על הצהרתו דלעיל, לאחר שהזהרתיו כי עליו להצהיר ולאמר את האמת, וכי יהיה צפוי לעונשים הקבועים בחוק אם לא יעשה כן, ולאחר שאישר את נכונות הצהרתו.








__________________                                            

  






דפנה קירו-כהן , עו"ד
סמכות מ

